Alegzandra/wili-2018-roplus huggingface dataset:
甘茂之亡秦奔齊，逢蘇代。代為齊使於秦。甘茂曰：「臣得罪於秦，懼而遯逃，無所容跡。臣聞貧人女與富人女會績，貧人女曰：『我無以買燭，而子之燭光幸有餘，子可分我餘光，無損子明而得一斯便焉。』今臣困而君方使秦而當路矣。茂之妻子在焉，願君以餘光振之。」蘇代許諾。遂致使於秦。已，因說秦王曰：「甘茂，非常士也。其居於秦，累世重矣。自殽塞及至鬼谷，其地形險易皆明知之。彼以齊約韓魏反以圖秦，非秦之利也。」秦王曰：「然則柰何？」蘇代曰：「王不若重其贄，厚其祿以迎之，使彼來則置之鬼谷，終身勿出。」秦王曰：「善。」即賜之上卿，以相印迎之於齊。甘茂不往。蘇代謂齊湣王曰：「夫甘茂，賢人也。今秦賜之上卿，以相印迎之。甘茂德王之賜，好為王臣，故辭而不往。今王何以禮之？」齊王曰：「善。」即位之上卿而處之。秦因復甘茂之家以市於齊。

操與袁紹相拒於官渡。紹遣使拜通征南將軍，劉表亦陰招之，通皆拒焉。通親戚部曲流涕曰：「今孤危獨守，以失大援，亡可立而待也，不如亟從紹。」通按劍以叱之曰：「曹公明哲，必定天下。紹雖強盛，而任使無方，終為之虜耳。吾以死不貳。」即斬紹使，送印綬詣操。又擊郡賊瞿恭、江宮、沈成等，皆破其眾，送其首，淮、汝之地遂定。改封都亭侯，拜汝南太守。時賊張赤等五千餘家聚桃山，通攻破之。

霸先即位，是為陳武帝，安都乃遷司空，仍為征北將軍，出鎮蕪湖。天嘉元年，進爵清遠郡公，改封桂陽郡公。武帝崩，安都立臨川王蒨為帝。又平王琳之亂。安都勳庸轉大，又自以功安社稷，漸用驕矜。部下將帥，多不遵法度，檢問收攝，則奔歸安都。帝性嚴察，深銜之。安都弗之改，日益驕橫。帝甚惡之，自是陰為之備。

成本，物力之費所以致物者也。於經濟學，成本包資本、土地、勞力、企業四者之犧牲。此節慾說，謂成本等於犧牲也。資本之出，為忍慾儲蓄之果，儲財而棄當下之樂，以求將來之樂，是乃拂逆人性也。勞工胼手胝足操勞，為犧牲無疑，地主拓荒耗材，不自享用，而賃他人，亦犧牲也，企業家殫精竭慮以理生產，為他人作嫁，必犧牲也。此廓四犧牲之大成也，故云。而於會計學，乃成本即費用說，此謂成本含工資、利息、地租、利潤四者，工資為勞力之價，利息為資本之償，地租為土地之酬，利潤為企業之得，此四者之費皆以泉幣，故云。

自關羽圍樊城、襄陽，連呼封、達，令發兵自助。封、達辭以山郡初附，未可動搖，不承羽命。會羽覆敗，備恨之。又封與達忿爭不和，封尋奪達鼓吹。達既懼罪，又忿恚封，遂表辭備，率所領降魏。魏文帝善達之姿才容觀，以為散騎常侍、建武將軍，封平陽亭侯。合房陵、上庸、西城三郡為新都郡，以達領新城太守。遣征南將軍夏侯尚、右將軍徐晃與達共襲封。達與封書曰：「古人有言：『疏不間親，新不加舊』。此謂上明下直，讒慝不行也。若乃權君譎主，賢父慈親，猶有忠臣蹈功以罹禍，孝子抱仁以陷難，種、商、白起、孝己、伯奇，皆其類也。其所以然，非骨肉好離，親親樂患也。或有恩移愛易，亦有讒間其間，雖忠臣不能移於君，孝子不能變之於父者也。勢利所加，改親為仇，況非親乎！故申生、衛伋、禦寇、楚建稟受形之氣，當嗣立之正，而猶如此。今足下與漢中王，道路之人耳，親非骨血而據勢權，義非君臣而處上位，征則有偏任之威，居則有副軍之號，遠近所間也。自立阿斗為太子已來，有識之人相為寒心。如使申生從子輿之言，必為太伯；衛伋聽其弟之謀，無彰父之譏也。且小白出奔，入而為霸；重耳逾垣，卒以克復。自古有之，非獨今也。」封拒絕。

又云：「夫未战而庙算胜者，得算多也；未战而庙算不胜者，得算少也。多算胜，少算不胜，而况于无算乎！」 又云：「夫用兵之法，全國爲上，破國次之；全軍爲上，破軍次之；全旅爲上，破旅次之；全卒爲上，破卒次之；全伍爲上，破伍次之。是故百戰百勝，非善之善也；不戰而屈人之兵，善之善者也。故上兵伐謀，其次伐交，其次伐兵，其下攻城。」或以為後世兵家萬變之本，不為過也。

九八年，華至普寧，因人覿炳錫，說其術，欲共謀成事。偶言良久，志好相投。得資百萬，設廠炳錫里以徵其術。既得冰毒數百公斤，大重於炳錫。然其間穢水汙陂，鄉人所畜魚盡死。耆老豫焉。華恐事發，急徙械具於銀川。炳錫於是加資三千萬，擴廠製毒，期均取其利。九九年一月至十月內，產十二噸有奇。分輸迴廣州、普寧以售。

一四四四年，穆罕穆德二世繼素檀位，一四五三年，起工事於君士坦丁堡對岸，拒援兵，絕要道，乃圍帝都，時東羅馬帝君士坦丁十一世求援於羅馬教宗，得兩千人，并城中兵士共止七千人，惟城牆之厚，時為天下第一，故得與一戰。 五月二十二日，月有蝕。五月二十九日早間，以兵士三波擊君士坦丁堡城墻，及第三波土耳其新軍，破科克波塔門，羅馬帝自引軍入陣，戰死。君士坦丁堡陷落。

初，上如邯鄲擊豨，燕王綰亦擊其東北。豨使王黃求救匈奴，綰亦使其臣張勝使匈奴，言豨等軍破。勝至胡，故燕王臧荼子衍亡在胡，見勝曰：「公所以重於燕者，以習胡事也。燕所以久存者，以諸侯數反，兵連不決也。今公為燕欲急滅豨等，豨等已盡，次亦至燕，公等亦且為虜矣。公何不令燕且緩豨，而與胡連和？事寬，得長王燕，即有漢急，可以安國。」勝以為然，乃私令匈奴兵擊燕。綰疑勝與胡反，上書請族勝。勝還報，具道所以為者。綰寤，乃詐論他人，以脫勝家屬，使得為匈奴間。而陰使范齊之豨所，欲令久連兵毋決。

中國共產黨中央政治局，人多號曰中共中央政治局、中央政治局。中國共產黨關白萬機之所也，在紫禁城西中南海。一九二七年春五月，中共五屆一中全會初設之。其員以全國人民代表大會五歲一舉，無定員，制約二十五人。內置中央政治局常務委員會以領政，無定員，制約七人，正國級。諸常委者，黨國之首也，號曰：黨及國家領導人，謂之共和行政，常委復舉中央書記處，員若干。凡諸省、部正員，皆於政治局相議，爾後授職，全國政治協商會議主席、副主席、秘書長、常務委員，皆由此得官。委員座次以漢字簡體筆劃之多少爲序，有異乎諸機關。制以年六十三以下、文武官正部、軍、省級以上者、置之政治局委員候選列，差額舉之，方入仕。

沈雲英時年方十七歲，解簪珥，告州人曰：「賊雖累勝，然皆烏合，不足畏！吾女子， 義不忍與賊俱生。吾為父死，諸公為鄉里死，即道州可完；孰與乞命狂賊之手，坐視妻若子為虜乎？」眾壯其意，皆曰：「諾」。城門開，雲英甲而馳，率一城百姓持木杖，直前擊賊。賊駭亂，出不意，皆自相蹂藉以奔，遂解道州之圍。獲父屍，城中人皆縞素助雲英成喪。

帝性端重仁厚，善納諫。即位時，以成祖征伐四方，用兵千里故，國庫空虛，帝乃用夏元吉。又以楊榮、楊士奇、楊溥輔政，息外事，減歲出，復積蓄。以漕運耗大，欲還都應天府。惟帝體弱，在位八月，重病不起。元年五月，崩於欽安殿，年四十有八，葬獻陵,貴妃郭氏、淑妃王氏、麗妃王氏、順妃譚氏、充妃黄氏五人殉之，太子瞻基嗣。

呂惠卿告老，徽宗問執政，執政欲許之。純禮曰：「惠卿嘗輔政，其人固不足重，然當存國體。」曾布奏：「議者多憂財用不足，此非所急也，願陛下勿以為慮。」純禮曰：「古者無三年之蓄，曰國非其國。今大農告匱，帑庾枵空，而曰不足慮，非面謾邪？」因從容諫曰：「邇者朝廷命令，莫不是元豐而非元祐。以臣觀之，神宗立法之意固善，吏推行之，或有失當，以致病民。宣仁聽斷，一時小有潤色，蓋大臣識見異同，非必盡懷邪為私也。今議論之臣，有不得志，故挾此藉口。以元豐為是，則欲賢元豐之人；以元祐為非，則欲斥元祐之士。其心豈恤國事？直欲快私忿以售其姦，不可不深察也。」

三十八年，開四庫全書館，大學士劉統勳舉昀及郎中陸錫熊為總纂。從《永樂大典》中搜輯散逸，盡讀諸行省所進書，論次為提要上之，擢侍讀。上覆命輯簡明書目。坐子汝傳積逋被訟，下吏議，上寬之。旋遷翰林院侍讀學士。建文淵閣藏書，命充直閣事。累遷兵部侍郎。《四庫全書》成，表上。上曰：「表必出昀手！」命加賚。遷左都御史。再遷禮部尚書。復為左都御史。
知、韓、魏三卿宴于藍臺，襄子戲韓康子而侮段規。知國聞之，諫曰：「主不備，難必至矣。」襄子曰：「難將由我，我不為難，誰敢興之！」國對曰：「異於是。夫郤氏有車轅之難，趙有孟姬之讒，欒有叔祁之愬，范、中行有亟治之難，皆主之所知也。夏書有之曰：『一人三失，怨豈在明？不見是圖。』《周書》有之曰：『怨不在大，亦不在小。』夫君子能勤小物，故無大患。今主一宴而恥人之君相，又不備，曰『不敢興難』，無乃不可乎？夫誰不可喜，而誰不可懼？蜹蟻蜂蠆，皆能害人，況君相乎！」襄子不聽。自是五年，乃有晉陽之難。段規反，首難，而殺襄子于師，遂滅知氏。

初，儉與夏侯玄、李豐等厚善。揚州刺史前將軍文欽，驍果粗猛，數有戰功，怨魏日甚。儉以計厚待欽，情限好洽。欽亦感戴，投心無二。正元二年正月，有彗星數十丈，西北竟天，起于吳、楚之分。儉、欽喜，以為己樣。遂矯太后詔，罪狀大將軍司馬景王，移諸郡園，舉兵反。迫脅淮南將守諸別屯者，及吏民大小，皆入壽春城，為壇於城西，歃血稱兵為盟，分老弱守城，儉、欽自將五六萬眾渡淮，西至項。儉堅守，欽在外為遊兵。

大日本史者，水戶藩主德川光圀所撰也。所載上起神武天皇肇基，下至後小松天皇統一南北，為日本國通史。與史記同，亦紀傳體。有本紀七十三，敘帝王事；列傳七十，載后妃、皇子、皇女、諸臣、將軍、將軍家族、將軍家臣、文學、歌人、孝子、義烈、烈女、隱逸、方技、叛臣、逆臣、諸蕃之情；志廿六，納神祇、氏族、職官、國郡、食貨、禮樂、兵、刑法、陰陽、佛事之文；表廿八，列臣連伴造、公卿、國郡司、檢非違使、將軍僚屬之書。修史蕩蕩，歷時凡二百五十餘年。

大化革新者，唐初日本之變革也。時日本蘇我氏得勢，天皇大權旁落，不可復收，朝廷不服者眾。西元六四五年，中大兄皇子合大臣中臣鐮足反正，遣使刺殺蘇我入鹿，逼其父蝦夷自裁，天皇遂親政矣。俄而孝德天皇繼立，改元大化，都難波京。復法唐制，興革除弊，尊君卑臣，自是大權歸一，天下尊王；民豐民阜，國庫充盈；兵役規制，天下少變，平和三百餘载。

紹熙四年春二月，江陵飢，出米振之。是月，宗室趙汝愚并葛邲等拜相。監察御史汪義端劾以宗室入相非制，帝不答。尋罷義端。五月，帝欲召浙東總管姜特立入朝，丞相留正以為不可，六月，正自出臨安府。朝臣數人遂上書，請悔姜特立之召。帝不答。秋七月，以趙汝愚、余端禮知樞密院事。八月，江淮旱，詔振為旱所傷者。九月，太上皇帝聖誕，百官請帝朝重華宮，未果。誕日至，丞相率百官慶賀，帝不往。朝議紛紛，諫官、太學生等二百一十八人上書以聞，皆不答。是月，丞相以下百官，萬事皆關白太上，帝不能理政。月末，帝方欲謁重華宮，復以疾不行。冬十一月，帝謁太上皇帝於重華宮，群情大悅。是月，留正歸朝。十二月，帝再朝重華宮。

培正中學，居廣州東山口，馳譽粵穗，海外有截。嚮有「北有南開，南有培正」之聞，歷出俊穎。問所從來，培正書院也，肇於一八八九年，素訓「至善，至正」，出《大學》：「在止于至善」。初立有歲，廟堂傾覆，風雲詭譎，百端鳴發，數遭侵寇，累遷，流鄰域，續講授於他鄉。而故址未廢，共和國以立，歸屬官府，列編第，嘗易名七中、僑光、人民一中、五十七中。及一九八四年，乃復「培正」之名。 今南粵眾良，亦為一屬，然遠未及先者，蓋故址復名而已，而衣缽不繼，今存風教，體統猶備，賴嗣之功。 港澳支系，亦為名聞。 港有民謠，狀文田區生徒： 「真光豬，嶺南牛，培正馬騮頭，培道女子溫柔柔，茄記靚，顯理掟，慈幼英文正。」

懷慇太孫諱玖，昌德宮李王垠第二子也。母方子，日本帝室。太孫者，高宗皇帝孫，純宗從子也。昭和六年誕，純宗尹太妃名以玖字。遂以玖為昌德宮世子。二十年，日本降於同盟國，爵除。貶為民。乃負籍麻省理工學院。日以滌盤為計。一九五八年改籍美利堅合眾國。以美人茱莉亞·馬洛克為配。一九六三年，歸韓國，營新韓航空。至七九年，航空歇業。又數年，全州宗親以馬氏無嗣故，乃說玖離緣。玖從之。遂居日本。平成十七年七月，卒於東京故李王邸。置靈堂於東京，吊者寥寥。朝鮮舊室宗人謚曰慈仁溫裕德性純粹懷慇皇太孫。葬京畿道南陽州洪裕陵側懷仁園。玖無子，宗人乃舉義王堈孫源為嗣。

智伯率三家之兵困晉陽，襄子憑地險與人和之優，與敵周旋一年有餘。是年夏，智伯借山水至，掘晉水汾河之壩，水灌晉陽，城中懸釜而炊，人或易子相食，晉陽雖民無叛意，而群臣皆有異心焉。即在此機，襄子計至晉陽城已為危急，而韓、魏將愈無戰心。以趙氏之亡雖在睫下，而韓、魏亦知趙之亡語其何也。乃命家臣張孟談夜黑風高入韓、魏兩營，曉之以唇亡齒寒之理，譬之與趙盟，以智伯勝驕不備之機，內外夾攻滅智氏，共分其地也。其後，智伯功虧一簣。於襄子之精謀下，同盟反戈，腹背受敵，落個慘敗，禍及九族之禍。連己之顱亦為庶人之器矣。由此，晉四卿之爭，變三卿鼎足，趙氏則在襄子之領下，力挽狂瀾，滅必欲滅己之智伯，家之勢盛矣，為後之三家分晉定其基也。

一七九一年共濟會人維也納當維多劇院導演席卡內德（Emanuel Schikaneder）託作歌劇。書冊陳之，莫氏始為譜《魔笛》。七月，一客求安魂曲，并使匿名。今知此客瓦爾塞根伯爵也，或欲其友揣作者名，或欲逕據其著而為也。因其貧疾，雖衰，更積勞，八月初，得為利奧波德二世加冕作歌劇《狄托之仁慈》（KV 621），限三週成之。九月下旬《魔笛》成，九月卅日首演，莫氏親臨指揮，甚獲佳評。其抑鬱貧疾未嘗加其作焉。

時旦寒，賜以頭巾履襪。操因問曰︰「聞夫人家先多墳籍，猶能憶識之不。」文姬曰︰「昔亡父賜書四千許卷，流離塗炭，罔有存者。今所誦憶，裁四百餘篇耳。」操曰︰「今當使十吏就夫人寫之。」文姬曰︰「妾聞男女之別，禮不親授。乞給紙筆，真草惟命。」於是繕書送之，文無遺誤。後感傷亂離，追懷悲憤，作詩二章。

釙，化學元素也，符號為Po，原子序八十四。屬族十六、氧族，位列主族。反應有類硒、碲。三者之中，其惟金屬。類於左近，鉈、鉛、鉍等。易於衰變，同位素悉不穩，職是之故，幾稀於世。天然之釙，微出於鈾礦，蓋鈾二三八衰變之物也，亦復衰變，每歷百三十八日，半化為鉛。當世之釙，多以中子擊鉍而成，所產甚稀，以毫克計。以衰變故，富放射能，劇毒無比，可斷化學鍵，亦可生熱，遂用諸太空探測器、抗靜電儀、中子源、阿爾法粒子源等。以其量稀，其性俱察於秋毫之末而已。

自是百年，國土四分，混戰不斷，迨安息人入主，方復混一。然安息之於波斯，實為外族，雖屢敗羅馬，民心不穩，歷四百年而復大亂。已而薩珊朝興，混一全國，征戰四方，屢敗羅馬，殆軍其都君士坦丁堡。然盛極必衰，自立國至極盛，凡四百年，由極盛而亡，不過三十年。阿拉伯回部興，十數年而滅波斯。自是波斯之民，無論衣、食、住、行，皆同於阿拉伯。及阿拉伯帝國衰，方復國，嗣後興亡交替，至於當世，易名伊朗。
司馬穰苴者，田完之苗裔也。齊景公時，晉伐阿、甄，而燕侵河上，齊師敗績。景公患之。晏嬰乃薦田穰苴曰：「穰苴雖田氏庶孽，然其人文能附眾，武能威敵，願君試之。」景公召穰苴，與語兵事，大說之，以為將軍，將兵捍燕晉之師。穰苴曰：「臣素卑賤，君擢之閭伍之中，加之大夫之上，士卒未附，百姓不信，人微權輕，願得君之寵臣，國之所尊，以監軍，乃可。」於是景公許之，使莊賈往。穰苴既辭，與莊賈約曰：「旦日日中會於軍門。」穰苴先馳至軍，立表下漏待賈。賈素驕貴，以為將己之軍而己為監，不甚急；親戚左右送之，留飲。日中而賈不至。穰苴則仆表決漏，入，行軍勒兵，申明約束。約束既定，夕時，莊賈乃至。穰苴曰：「何後期為？」賈謝曰：「不佞大夫親戚送之，故留。」穰苴曰：「將受命之日則忘其家，臨軍約束則忘其親，援枹鼓之急則忘其身。今敵國深侵，邦內騷動，士卒暴露於境，君寢不安席，食不甘味，百姓之命皆懸於君，何謂相送乎！」召軍正問曰：「軍法期而後至者云何？」對曰：「當斬。」莊賈懼，使人馳報景公，請救。既往，未及反，於是遂斬莊賈以徇三軍。三軍之士皆振慄。久之，景公遣使者持節赦賈，馳入軍中。穰苴曰：「將在軍，君令有所不受。」問軍正曰：「馳三軍法何？」正曰：「當斬。」使者大懼。穰苴曰：「君之使不可殺之。」乃斬其仆，車之左駙，馬之左驂，以徇三軍。遣使者還報，然後行。士卒次舍井灶飲食問疾醫藥，身自拊循之。悉取將軍之資糧享士卒，身與士卒平分糧食。最比其羸弱者，三日而後勒兵。病者皆求行，爭奮出為之赴戰。晉師聞之，為罷去。燕師聞之，度水而解。於是追擊之，遂取所亡封內故境而引兵歸。未至國，釋兵旅，解約束，誓盟而後入邑。景公與諸大夫郊迎，勞師成禮，然後反歸寢。既見穰苴，尊為大司馬。田氏日以益尊於齊。

國務院總理，正國級文官，總理國是者也，邸中南海。考古來故實，則曰宰相。國初號政務院總理，一九五四年遷今名。歷任總理皆出政治局常委。國家主席舉其人選，依全國人大決議而除官。總理降免，需全國人大全體會議議定，擬奏國家主席，方行罷黜。凡五歲一屆，連任不逾二屆可也，領國務院政事，提名任免諸屬官。丞二種，曰國務院副總理、國務委員，屬官五種，曰國務院秘書長、各部部長、各委員會主任、中國人民銀行行長、審計署審計長。院中事項，皆奏總理而定策。院中政令，黜免，需署以總理手跡，方具效用。依律召行國務院常務會議，每週一召行，論及提案，黜免，內外政令。國務院全體會議，每半載一召行，照會省部要事。凡總理將有事於外，則內以副總理暫行其政。總理降旨謂之國務院令，示承旨者以廢止政法，任免特首，解除戒嚴諸事宜。起二零一三年，以李克強爲總理，張高麗、劉延東、汪洋、馬凱副之。

五年冬，詔諸王朝。六年，以陳四縣封植為陳王。植每欲求別見獨談，論及時政，幸冀試用，終不能得。既還，悵然絕望。常汲汲無歡，遂發疾薨，時年四十一。遺世有《贈白馬王彪》、《白馬篇》、《名都篇》、《美女篇》、《箜篌引》、《七哀》、《洛神賦》、《七步詩》諸篇。與父兄並稱三曹。鍾嶸《詩品》，稱植詞采華茂，骨氣奇高。建安詩人無出其右也。

繼恩握重兵，久留成都，轉餉不給，專以宴飲為務。每出入，前後奏音樂。又令騎兵執博局棋枰自隨，威振郡縣。仆使輩用事恣橫，縱所部剽掠子女金帛，軍士亦無鬥志。餘賊迸伏山谷間，州縣有復陷者。宋太宗知之，乃命入內押班衛紹欽同領其事。又遣樞密直學士張鑒、西京作坊副使馮守規乘傳督其捕賊。議分減師徒出蜀境，以便糧運。

抗戰間，北平既陷，實秋聞日寇見緝，乃隻身走，初赴京，複從令走後方，輾轉寓於陪都北碚，名其宅曰「雅舍」，家室老小甚眾，未得偕行，滯留北平。國府授以參政會參政員、國立編譯館編纂等職。二十七年，戰事正酣，當時文宣以抗日為上，眾人屬文皆趨之若鶩，每有言，輒必冠以抗戰事。實秋不懌，遂於《中央日報》副刊《平明》屬文曰：「抗戰，誠首要事也，今者以為提筆屬文，皆當與有關切。余未敢苟同，抗戰文章，用之固喜；然無關者，文辭佳者複又何妨，未必皆須強及抗戰耳。至於言之無物，亦假以抗戰，實則無異八股者，又何益焉？」複為左派指為「抗戰無關論」而見撻。

朱聿𨮁，明太祖子唐王朱桱八世孫，祖唐端王碩熿，父朱器墭。隆武二年八月，兄明紹宗為清軍捕虜，後崩禦。遺臣立其弟朱聿𨮁為皇帝。十一月初五日即位於廣州。十一月十八日，永明王朱由榔於肇慶即位，於廣州三水交戰。紹武帝軍撃退朱由榔軍，十二月廿五日，清軍侵攻廣州，廣州城陷，明文宗被俘。李成棟送食，紹武帝曰「我若飲汝一勺水，何以見先人地下！」遂自殺。

各大日本史貳佰肆拾參卷，剞劂麤成而志表未備也。 齊昭 嘗謂：「帝大友實踐天位矣，而後世莫能知。後醍醐帝南狩，實擁神器矣，而後世莫能辯明，不有直筆。帝大友，終銜冤萬古。而後醍醐帝，按劍之憤終不獲伸矣。」若曰正閏之分，非臣子所當議，則神器之重，萬世寶鎮。授受至嚴，以絕覬覦。此乃天祖之所以肇鴻基於無窮者，凜凜乎可畏也，昭昭乎不可誣也。大統所歸，惟神器是視。則萬世之公論自有，不可欺者矣。此斯書之，所以直書而不疑也。是為跋。

《神仙傳》曰︰「老子者，名重耳，字伯陽，楚國苦縣曲仁里人也。其母感大流星而有娠，雖受氣天然見於李家，猶以李為姓。或云老子先天地生，或云天之精魄，蓋神靈之屬。或云母懷之七十二年乃生，生時剖母左腋而出。生而白首，故謂之老子。或云其母無夫，老子是母家之姓。或云老子之母適至李樹下，而生老子。

甘露之變者，曹魏之變也。景元元年夏四月，天子既以司馬家三世宰輔，政非己出，情不能安，謂曰：「司馬昭之心，路人所知也。吾不能坐受廢辱，今日當與卿自出討之。」遂率僕從數百討司馬昭，賈充戎服乘馬，左有成倅，右有成濟，自領千餘禁兵殺來。帝自用劍戰之。兵欲退，成濟問充曰：「事急矣。當云何？」充曰：「畜養汝等，正謂今日。今日之事，無所問也。」濟即前刺帝，刃出於背，天子崩於車中。

東京開封府者，蓋今開封市也。居汴水之上，戰國時為魏都大梁，以利運興。唐平王世充，始置汴州，因水為名。中唐以降，朝廷益仰食江左，汴居運河之中，有轉輸之利。朱全忠節度汴梁，因而得國，乃以汴為東都，升開封府。宋因五代都開封，為東京。集天下財賦，一時極盛。唯開封無險，乃以巨費治軍。久之財枯力殫，而無堪用之兵。靖康國難，既屬金，漕利雖絕，仍以為南京。端平入洛，城邑已空。元世改汴梁路，遂不復為京師矣。

布宜諾斯艾利斯（西班牙文：Buenos Aires），雅稱拉普拉塔河之花后（The Queen of the Plata），簡曰布亞斯（Baires），阿根廷（República Argentina）之都也。口逾千萬，方四千七百五十公里。若乃拉布拉塔河（Río de la Plata）經斯入大西洋。

備為漢中王，遣詩拜關羽為前將軍，羽聞黃忠為後將軍，怒曰：「大丈夫終不與老兵同列！」不肯受拜。詩謂羽曰：「夫立王業者，所用非一。昔蕭、曹與高祖少小親舊，而陳、韓亡命後主，論其班列，韓最居上，未聞蕭、曹以此為怨。今漢中王以一時之功隆崇於漢升，然意之輕重，寧當與君侯齊乎！且王與君侯臂猶一體，同休等戚，禍福共之，愚為君侯不宜計官號之高下、爵祿之多少為意也。僕一介之使，銜命之人，君侯不受拜，如是便還，但相為惜此舉動，恐有後悔耳！」羽大感悟，遂即受拜。

上以公孫淵稱藩，遣張彌、許晏至遼東拜淵為燕王。昭諫曰：「淵背魏懼討，遠來求援，非本志也。若淵改圖，欲自明於魏，兩使不反，不亦取笑於天下乎？」上與相反覆，昭意彌切。上不能堪，案刀而怒曰：「吳國士人入宮則拜孤，出宮則拜君，孤之敬君，亦為至矣，而數於眾中折孤，孤嘗恐失計。」昭熟視上曰：「臣雖知言不用，每竭愚忠者，誠以太后臨崩，呼老臣於床下，遺詔顧命之言故在耳。」因涕泣橫流。上擲刀致地，與昭對泣。然卒遣彌、晏往。淵果殺彌，晏。
當是時，天下大亂，戎夷交侵，生民之命，急於倒懸，道方自號「長樂老」，著書數百言，陳己更事四姓及契丹所得階勳官爵以為榮。自謂：「孝於家，忠於國，為子、為弟、為人臣、為師長、為夫、為父，有子、有孫。時開一卷，時飲一杯，食味、別聲、被色，老安於當代，老而自樂，何樂如之？」蓋其自述如此。

西羅馬帝國亡後，義大利為諸蠻族所據，相繼建國，東羅馬帝國嘗復義大利本土，然其國贏弱，力不能逮，義大利得而復失。至中世紀，戰禍不息，其國分數邦，那不勒斯、西西里、威尼斯、佛羅倫薩、熱那亞、教皇國等俱各據一方，終不得一統。文藝復興亦始於義大利，但丁、米開朗基羅、達芬奇等俱生於此地，堪為人傑地靈。

初，惠更斯名之土之月，後卡西尼以路易之星，名四土之衛。惟觀天士慣以一二名土之五衛，他衛則名惠更斯或土衛之六，以時度去土之長短而名之也。英吉利文謂之泰坦。與七衛皆約翰所名也。約翰者，威廉之子也；威廉者，首見土衛一二者也。約翰於西曆一八四七年書《好望角觀天錄》，名之泰坦。泰坦者，克龍之妹也。克龍者，土星也。

薩達姆·海珊·馬吉德·提克里特（阿拉伯文：‏صدام حسين عبدالمجيد التكريتي‎‎，又譯薩達姆·侯塞因，簡稱薩達姆·海珊、薩達姆或海珊。），伊拉克人也，一九三七年四月二十八日生。二〇〇三年，美國以「擁巨數毀滅性武器」之名出師伊拉克，海珊軍敗政覆而穴匿焉，是年八月見俘。伊拉克法院罪海珊一九八二年屠杜賈爾村而絞之，臨刑高呼「真主」，時伊拉克時二〇〇六年十二月三十日六時五分，年七十。誠然，其國所有利器，皆購自美國。而其巨數毀滅性武器，至今未獲。天下疑其義戰。

漢衛思皇后字子夫，武帝后也。其出身微矣，蓋其家號曰衛氏，出平陽侯邑。子夫為平陽公主謳者。武帝初即位，數歲無子。平陽公主求諸良家子女十餘人，飾置家。武帝祓霸上還，因過平陽主。主見所侍美人。帝弗悅。既飲，謳者進，帝望見，獨悅衛子夫。是日，武帝起更衣，子夫侍尚衣軒中，得幸。上還坐，驩甚。賜平陽公主金千斤。平陽公主因奏子夫奉送入宮。入宮歲餘，竟不復幸。武帝擇宮人不中用者，斥出歸之。衛子夫得見，涕泣請出。上憐之，復幸，遂有身，尊寵日隆。召其兄長君、弟青為侍中。而子夫後大幸，有寵，凡生三女一男。男名據。

《爾雅》為書，以文辭為經，以事類為緯，書分三卷，為十九篇，不獨解釋文辭、闡明訓詁，又多載天地物候，人事器物之屬，至於鳥獸草木，山河形勝，亦多所載焉，包羅萬象，囊括諸事，讀之可明文字，亦可解方物，信有益于世，有補于識也。子曰：「多識於鳥獸草木之名。」雖為論《詩》，亦可旁及於《爾雅》也。

章邯，秦人也。二世皇帝二年冬，陳涉所遣周章等將西至戲，兵數十萬。二世大驚，與群臣謀曰：「奈何？」少府章邯曰：「盜已至，眾彊，今發近縣不及矣。酈山徒多，請赦之，授兵以擊之。」二世乃大赦天下，使章邯將，擊破周章軍而走，遂殺章曹陽。二世益遣長史司馬欣、董翳佐章邯擊盜，殺陳勝城父，破項梁定陶，滅魏咎臨濟。楚地盜名將已死，章邯乃北渡河，擊趙王歇等於鉅鹿。三年，章邯將其卒圍鉅鹿，楚上將軍項羽將楚卒往救鉅鹿。夏，章邯戰數卻，二世使人讓邯，邯恐，遂以兵降項羽。羽入關中，立邯為雍王。漢王定三秦，邯敗走廢丘，自殺。

丁等地方爲「鄕級」，有鄕、鎭。內蒙古自治區鄕級地方謂蘇木。鄕級之民族區域自治地方置民族鄕，內蒙古則置民族蘇木。市轄區之下，有縣級人民政府之派出機構街道辦事處所轄地方，謂「街道」，以代鄕鎭之置（卽街道直隸縣級政府，而無地方自治）。鄕級地方尚有縣轄區，壹九九〇年代前風行，今（二〇壹壹年）僅存二區。「類鄕級行政單位」，有開發區、科學技術園、大學城、農場、果園，乃至兵團、監獄。

高麗太祖天授元年，建都松京，以平壤為西京。宋咸淳五年，高麗西京都統領崔坦、李延齡等以高麗北部五十城降元，遂失西京，元置東平府轄之。逮李氏建國，置平安道，以平壤為道治，奉大明為宗主國。宣祖大王末，日本太政大臣豐臣秀吉等帥兵伐朝鮮。清季，日本再據朝鮮，析平安道為南北二道，以平壤為平安南道道治。及北朝鮮立國，升為直轄市，以為行在所，實為都城。

「索苞有文武材，舉孝廉，除郎中，每征伐克敵，勇冠三軍，時人比之關羽。宋澄於金城，為步羌三千人所圍，窮守孤堆，垂當破沒，苞以完騎五千，奮劍突陣，徑入與澄對坐，捶頭拊掌大笑。羌皆佩盾、擢刀四面直前。苞謂澄曰：「君但安心，觀我擊之。」乃除區弓接矢，繞捶射之，莫不應弦而倒，皆陷盾通中，立殺三十餘人，創夷者百計，羌即散走。稱神。」（《敦煌實錄》）

蓋民國承自清制，具廿二省並蒙藏之地。省下分道，道下置縣。縣者，皆清世縣、州、府也，民國并合為一。蒙藏二地，改置蒙古、西藏、青海三地方，並多置特別區，以備建省。阿爾泰、塔爾巴哈台、伊犛並入新疆省。北伐後，廢諸道，改置專署，一署治數縣。特別區擢為省，地方要邑擢為直轄市。三十四年後，滿洲、臺灣皆復，又析置海南特別行政區，以備新省。時合有三十五省一特區，並蒙藏二地方，十二直轄市。內戰間，以數省置一公署，以應戰事，遷臺後皆廢，僅東南公署得存。

年七，入淺草壽町戶田學校。年十四，始習中國古文。其人少時嘗立志以漢文聞達於天下。年廿三，入東京帝國大學(今東京大學)英文系。 明治廿二年九月九日，著漢文遊記《木屑錄》，此為夏目漱石之首作，提名曰「漱石頑夫」。漱石一詞，出焉《晉書》，初為子規筆名，後為金之助用之，筆名「夏目漱石」即源於此。明治廿八年授業於愛媛縣松山中學，後授業於熊本縣，著《少爺》一書以記之。越明年，從家屬置完婚，妻中根重一之女也。明治卅二年十月廿八，治學於英吉利倫敦大學。明治卅五年，歸東瀛，授英文於東京帝國大學。明治卅八年，著《我是貓》一書，一時洛陽紙貴，卒然聞達於四海。明治四十年，始為《昭日新聞》作文。暮年以「則天去私」為志，曰則天去私者，「存天理，去人欲」者也。明治四十四年官府欲授夏目漱石博士學位，不受。大正五年，胃疾日甚，卒於東瀛，年四十九。後其像印於日幣，供後世景仰之。

楊駿執政，拜太子太傅。駿誅，轉中書令，加光祿大夫，遷尚書左僕射，領吏部。戎始為甲午制，凡選舉皆先治百姓，然後授用。尋轉司徒。裴頠誅，坐免官。惠帝反宮，以為尚書令。尋拜司徒。性好興利，而又儉嗇，不自奉養，天下人謂之膏盲之疾。車駕西遷，戎出奔于郟。永興二年，薨於郟縣，時年七十二，諡曰元。

唐時繁榮，文學昌盛，詞源於此時蓋有緣因。因商貿興，而城市盛，市井文藝勾萌，所謂「歌酒家家花處處」（白居易詩）。中國詩歌素與樂合，而歷代稍異。漢魏樂府，先作歌辭後配樂，唐時詞作，先有音樂後作詞；漢魏之樂，清商樂也，隋唐之樂，以燕樂爲時尚。「自唐天寶十三載，始詔法曲與胡部合奏。自此樂奏全失古法，以先王之樂爲雅樂，前世新聲爲清樂，合胡部者爲宴樂。」（沈括《夢溪筆談》）此三樂者，雅樂即周秦古樂，禮樂也，而非詞所配之俗樂；清樂即漢魏中原之樂，後衍爲南朝音樂，隋唐時七部、九部或十部樂之一，然而「朝廷不重古曲，工伎轉缺。」（《舊唐書・音樂志》），早已作古。燕樂即俗樂之統稱。燕樂之興，源於北朝，胡族入主，胡樂內傳，唐十部樂有七部胡樂。胡樂主以琵琶曲樂，曲調繁複多變，故較之漢樂鮮明刺激，時人歡迎，以之作俗樂娛耳。有樂必有歌詞，故詞生焉。

月餅者，中國舊食也，中秋節日食俗。蓋有廣、京、蘇、潮、滇諸類。月餅圓又圓，又是闔家分食，象圓和，於中秋節日，必食之品也。古以月餅為祭，為中秋所食。蓋食餅之俗，始於唐初。北宋之時，在宮內行，不傳於民，時謂之「小餅」、「月團」者。至明，為百姓共買過之飲食。當今之世，種類滋繁，因地異味，夫除雙黃蓮蓉者，亦有冰皮諸類，古食新品矣。
黃宗羲字太沖，號梨洲。紹興餘姚人也。父尊素仕明為御史。為魏忠賢所害。崇禎初，詣闕訟父冤。毆害其父者，拔其須，復追殺當事獄卒，以祭慰父靈。思宗烈皇帝聞之，深感其誠。弘光初，阮大鉞復欲除東林之黨，宗羲幾遭不測。俄而南京陷虜，宗羲得免。從魯王朱以海，授御史。王敗走海上，宗羲從亡。講學不輟。及浙江陷，宗羲乃歸鄉，窮力著述。清皇帝屢征之，不赴。康熙三十四年，卒。年八十。

煬帝大業元年，以山陽瀆水道屈曲，又發淮南民十餘萬，拓改浚治，自山陽至揚子入江。三月，發河南諸郡男女，前後百餘萬，開通濟渠，自西苑引穀、洛水達於河，又自板渚引河通於淮。官吏督役嚴急，役丁死者什四五。瀆、渠皆五月而通，二渠廣四十步，渠旁皆築御道，樹以柳。自長安至江都，又置離宮四十餘所。八月，帝御龍舟，幸江都。

羅馬皇帝者，古羅馬帝國之君也。其號有四，一曰凱撒（拉丁文：CAESAR），二曰大將軍（拉丁文：IMPERATOR），三曰至尊（拉丁文：AVGVSTVS），又兼之元老院之首，號為元首（拉丁文：PRINCEPS）自屋大維起，至戴克里先改制止，三百餘年，諸皇皆尊此三號，此謂之元首制。戴氏改制，以至尊號為正皇帝，凱撒號為副皇帝，自此開君主制。羅馬朝廷，君臣無常位，承繼無正法，皇帝亦非一人之位，常有二三人同位事，下為曾為羅馬皇者。

庖人，又謂饔人，治膳理餚者也。民以食爲天，三代先世，有彭鏗進雉羹，商有庖者伊尹作宰輔，梁惠王賞庖丁而得養生，易牙烹其子而悅齊桓，皆史例也。今肴有中、西、清真之分，庖者亦因類而別。今西洋謂庖者技進乎道者曰掌廚（Chef），技不足而業庖者曰烹者（Cook），古來中華未有此分，近世始多有引以爲制者。或有謂：佳餚之作，司廚六分，買辦四分。是以知料用之緊要也。洗刷、調劑、配搭、火候、呈色、器具、時節、補救，皆庖人之所司也，一室之內，掌五味齊全。庖丁解牛，目無全體，遊刃有餘，是以知廚道之進，在乎經驗，經而得其方，驗而明其用也。善庖者，以客爲師，烹饪無苟且。

告訴乃論之罪，若侮辱、誹謗、虐遇、強婚、侵佔等皆是也，屬自訴案。告訴，謂受害者之自白於司法。或因故無能訴，則其親屬代之可也。司法承告作鞫，始有以論嫌疑者辜。如告已撤訴，則司法亦無得論也，所立案亦銷。然暴行有傷人性命，至亂國害群者，即未親訴，亦當以刑典誅之。或受害者拘縛、洗腦，或加害者出亡，則由族人如檢院代訴其事，亦律例所明許。大凡民事之案不訴，則司法亦不理。訴而立案，有疑犯重禁者，乃先付之巡捕深究所以，所以既征，而後折獄云。

十五年二月，滁州糧不繼，徐達與太祖取和州。攻和州後，子興執德崖，德崖軍亦執太祖，徐達請以己易帝，解此隙也。六月，太祖率徐達等渡江，拔採石，下太平，遂謀集慶。於攻採石磯與太平府之戰中，達與常遇春相陷，勇冠三軍，擒元將陳塋先，收蘄人康茂才之部。八月，徐達等分道攻溧水、溧陽、句容、蕪湖，皆克之。

初，家康亦與小早川秀秋約。今觀秀秋反覆，怒，命銃手遙擊松尾山。秀秋懼，乃叛應家康，引萬眾馳下，突大谷吉繼陣。肋阪安治、赤座直保、小川佑忠、朽木元綱畏其勢，俱叛從。大谷軍陣立潰，繼吉自剖死；行長陣鄰藤台山，士卒觀變，俱崩散。秀秋攻之，行長遁；宇喜多秀家為之氣奪，棄眾亦遁；毛利軍急走歸大阪；島津義弘不能支，突破井伊直政軍，急遁歸。於是大勢遂定。

十三年春正月，帝在永昌。五月，師出崇明，諸將請先取之，不聽。六月，移吳淞江口，入江陰。七月，至焦山，祭告天地、百神及太祖、崇禎、隆武諸帝，痛哭誓師，眾皆感激。時清軍已據上流，防禦甚堅，以鐵鎖橫江，謂之「滾江龍」。成功謂諸將曰：「瓜、鎮為金陵門戶，須先取之」。授諸將機宜。令程應璠督右提督馬信、前鋒鎮余新等進奪譚家洲砲城。又遣材官張亮督善水者盪舟行，即進據瓜州上游，燬木城。大船由南，小舟由北，自督親軍及中提督甘輝、左鎮提督翁天佑、先鋒鎮楊祖，建大將旗鼓，直擣瓜州。清將朱衣祚、左雲龍等率滿、漢騎兵一萬，背港而軍。戰方合，張亮已斷滾江龍，揚帆直進。右武衛周全斌率兵帶甲浮水登岸，直破其陣，斬雲龍於橋下。衣祚奔城。正兵鎮韓英奪門而入，登城樹幟。全斌登江介之山以望，麾兵疾進，陷西北隅以入。滿兵盡殲。獲衣祚，逸之。後提督萬禮亦繞瓜州之後，潰其餘卒。清軍大敗，死者不可勝數。以援勦左鎮守瓜州，監紀推官柯平為江防。命兵部侍郎張煌言、督理戎政楊朝棟、兵部主事袁起震督阮美及羅蘊章等進取蕪湖。遂亂揚子，趣鎮江。

西洋之龍，惡獸也。中日咸譯之曰龍，然龍固有三：中華之龍、五印之龍（娜迦）、西洋之龍（獗耿）也。西洋龍，即歐土之龍，亦傳說古物，大力而異能，天飛而穴居，其特異甚明，故中文又譯之獗耿、巨蠹以避嫌焉。至耶教稱此巨蠹古之蛇也，嘗誘人祖違誡，而當鞫日為神主無匹力擊淪冥間，受永火刑，其意蘊有如此。

「改制」者，「托古改制」之謂也。孔子作《春秋》，以誅滅亂臣賊子，撥亂反正，立一新朝，以「春秋」為號，以為「素王」、「文王」，於《春秋》中行天子之權。使一字之褒，榮于華袞；一字之貶，加于斧鉞。改周舊制，新周、故宋、據魯，以《春秋》當新王，以明孔子之志。后康有為襲之，作《孔子改制考》，亦為變法之本。故孔子嘗謂：「吾志在《春秋》，行在《孝經》」，又曰「知我者其惟《春秋》乎，罪我者其惟《春秋》乎？」以《春秋》最能明夫子之志故也。

歡使彭樂追泰，泰窘，謂樂曰：「汝非彭樂邪？癡男子！今日無我，明日豈有汝邪！何不急還營，收汝金寶！」樂從其言，獲泰金帶一囊以歸，言於歡曰：「黑獺漏刃，破膽矣！」歡雖喜其勝而怒其失泰，令伏諸地，親捽其頭，連頓之，並數以沙苑之敗，舉刃將下者三，噤齘良久。樂曰：「乞五千騎，復為王取之。」歡曰：「汝縱之何意？而言復取邪！」命取絹三千疋壓樂背，因以賜之。

十月丙寅詰旦，金軍有舟人望見宋舟，請為備。完顏鄭家奴問：「去此幾何？」舟人曰：「以水路測之，且三百里。風迅，行即至矣。」完顏鄭家奴不曉海路舟楫，不之信。李寶軍先據諜報至膠西石臼島，金舟已出海口，泊唐島，相距僅一山。時北風盛，寶禱於石臼神。俄有風自柂樓中來，如鍾鐸聲，眾鹹奮，引舟握刃待戰。金之操舟者皆中原遺民，遙見寶船，紿金兵入舟中，使不知宋師猝至。風駛舟疾，過山薄虜，鼓聲震疊，海波騰躍。金軍大驚，掣矴舉帆，帆皆油纈，彌亙數里，風浪捲聚一隅，窘束無複行次。寶亟命火箭環射，箭所中，煙焰旋起，延燒數百艘。火所不及者猶欲前拒，寶叱壯士躍登其舟，短兵擊刺，殪之舟中。余所謂簽軍，盡中原舊民，皆登島垠，脫甲歸命，以故不殺。然倉卒，舟不獲艤，溺死甚眾。俘大漢軍三千餘人，斬其帥完顏鄭家奴等六人，禽倪詢等上於朝，獲其統軍符印與文書、器甲、糧斛以萬計。餘物眾不能舉者，悉焚之，火四晝夜不滅。

太建元年，歐陽紇據廣州叛，詔昭達都督眾軍討之。昭達倍道兼行，達始興。紇聞昭達奄至，恇擾不知所為，乃出頓洭口，多聚竹籠，盛以沙石，置諸水柵之外，欲以遏舟艦。昭達居其上流，裝艦造拍，以臨敵柵。又令軍人銜刀，潛行水中，以斫竹籠，籠篾皆解。因縱大艦隨流突之，紇敗見擒，廣州平。以功進車騎大將軍，遷司空。

明治二十七年八月十九日，福岡縣出世。父夘一郎，農人。敬信乃其六子也。先後視學於小學修猷館、熊本陸軍地方幼學、中央幼學。大正五年五月，陸軍士官學校二十八期卒業。十二月，授步兵少尉銜，拜步兵第十三聯隊副。後改獨守第六大隊副，十三年十一月，陸軍大學三十六期卒業。昭和五十四年十一月四日卒，年八十五。
八月，至觀音門。以黃安總督水師，守三叉河口。率所部由鳳儀門登岸，軍於獅子山。招諸將登閱江樓，以望建業王氣。令諸舟列於江東門外；自率十餘騎，躬歷城下，度營壘。分屯漢西門、觀音山，獨與五親軍駐岳廟山，留先鋒鎮、中衝鎮於獅子山，欲久困之。南京守將梁化鳳約期降，許之。甘輝諫曰：「以臣觀之，則尚速也。夫兵貴先聲，彼眾我寡，及其熸且未定，則勢可拔。若彼集禦固，緩難圖也。君必悔之。」不聽。既而清軍以千騎試前鋒營，余新敗之，遂輕敵無備，縱軍捕魚。成功令張英馳讓之，新猶故。化鳳知其弛，由鳳儀門穴城，乘夜啣枚，直薄新營。新不及甲，倉皇拒戰，遂被禽，副將董延中、蕭拱柱死焉。成功聞鳳儀門砲聲，遣翁天佑援之，已無及矣。越二日，清軍以步卒數千，出觀音門，直擣中堅。成功率親軍右虎衛陳鵬、右衝鋒張萬祿擊敗之。清軍復以數萬從山後出，薄左先鋒營。楊祖拒之，三合三卻。後勁鎮楊正、援勦右鎮姚國泰敗走。前衝鋒鎮藍衍、行軍司馬張英死於堪岩之下。清軍從山上出擊，右武衛林勝、左虎衛陳魁俱力戰死。後提督張萬禮獨戰以大橋頭，殺人最多，無援而覆。副將魏標、樸世用、洪復、督理戶官潘賡、鍾儀衛等皆戰沒，唯左右提督、右虎衛、右衝鋒，援勦後鎮之軍獨全。成功麾軍退，爭舟而渡。甘輝殿，且戰且卻，至江，騎能屬者三十餘人，凡所擊殺數百十人，馬躓被獲，死焉。成功既至鎮江，議還島。以馬信、韓英督舟師守江口，周全斌、黃昭、吳豪為殿，餘軍次第而退。九月，攻崇明，不下，正兵鎮王起鳳陣沒。以陳輝、阮美、羅蘊章等守舟山。劉猷與清軍戰於溫州，敗績死之。十月，師至思明，建忠臣祠，以甘輝為首。

張載，字子厚，宋長安人也。少喜談兵。至欲結客取洮西之地。年二十一，以書謁范仲淹，一見知其遠器，乃警之曰：「儒者自有名教可樂，何事於兵。」因勸讀《中庸》。載讀其書，猶以為未足，又訪諸釋、老，累年究極其說，知無所得，反而求之《六經》。嘗坐虎皮講《易》京師，聽從者甚眾。一夕，二程至，與論《易》，次日語人曰：「比見二程，深明《易》道，吾所弗及，汝輩可師之。」撤坐輟講。與二程語道學之要，渙然自信曰：「吾道自足，何事旁求？」於是盡棄異學，淳如也。

其作也，以數學二進法為經，猶電路通斷，通為是，斷為非，是則記一，非則記〇，無少異也。立以譜法，思理如人，可以彌含萬物。靈府主之；而磁盤施收刪之職，能記事，有記憶之功。線路通功，集成方寸，備螢幕、鍵盤、鼠標，皆形表之具，使人意以達，能事以誠，乃交通出入者也。而靈府總百司，所以揆度定奪者也。凡所機巧，皆發於此。上布電晶，微不可察。西人有摩爾氏者，預言其數，謂每十又八月當倍之，按跡信然。今方寸之間，已至千萬。美利堅公司英特爾工於此，復有超微半導體，略次之。

十六年，出為廣西潯州知府，擢福建延邵道，調署汀漳龍道。海疆事起，敵艦聚廈門，與漳州隔一水，居民日數驚。繼畬處以鎮定，民賴以安。二十二年，遷兩廣鹽運使，旬日擢廣東按察使。二十三年，遷福建布政使。二十六年，授廣西巡撫，未赴官，調福建。閩浙總督劉韻珂以病乞假，繼畬暫兼署總督。福州初通商，英吉利人僦居會城烏石山神光寺，士民大譁，言路以入告，上命韻珂、繼畬令其遷徙，久之乃移居道山觀。士民以繼畬初不力拒，終不慊，言者屢論劾。繼畬初入覲，宣宗詢各國風土形勢，奏對甚悉，退遂編次為書曰《瀛寰志略》，未進呈而宣宗崩，言者抨擊及之。

巴爾幹半島，南歐三大半島之一。屬地中海型氣候，西鄰亞得里亞海，東界黑海，北隔多瑙河。地形山多而平原少，多石灰岩地，惡農耕；南巴爾幹之希臘半島臨愛琴海，眾島林立，大小不一，最大島為克里特島。上有社稷十：克羅埃西亞、斯洛維尼亞、波士尼亞－赫塞哥維納、蒙特內哥羅、塞爾維亞、阿爾巴尼亞、馬其頓、希臘、保加利亞、土耳其(色雷斯)。

長江、漢江亘武漢而流，故此地多橋梁，有長江、漢水大橋十二：長江者六，漢江者六。長江者，自上游起，為軍山長江大橋、白沙洲長江大橋（長江三橋）、武漢長江大橋（長江一橋）、武漢長江公路橋（長江二橋）、天興洲長江大橋（長江四橋）、陽邏長江大橋；漢江者，自上游起，乃長豐橋、知音橋（漢水二橋）、鐵路橋、月湖橋、江漢橋（漢水一橋）、晴川橋（漢水三橋）。天興洲長江大橋、陽邏長江大橋乃建造中，未成。武漢長江大橋、天興洲長江大橋乃為公路、鐵路二用。鐵路橋僅供京廣鐵路躍漢江。餘皆乃公路專用。今規劃一橋於武漢長江公路橋、天興洲長江大橋之間，謂之曰二七長江大橋。公共交通、軌道交通亦繁盛。輕軌貫漢口東西，公交通三鎮各處。輪渡亦多用於溝通江之兩岸。

昭和八年，倂飾磨郡水上村、神崎郡砥堀村。 十年，倂飾磨郡城南村、飾磨郡高岡村。 十一年，倂飾磨郡安室村、飾磨郡荒川村、飾磨郡手柄村。 廿一年，姬路市、飾磨市、飾磨郡白濱町、飾磨郡廣畑町、揖保郡網干町、揖保郡大津村、揖保郡勝原村、揖保郡餘部村合、爲姬路市。 廿九年，倂飾磨郡八木村、飾磨郡糸引村、飾磨郡曾左村、飾磨郡餘部村、揖保郡太市村。 卅二年，倂印南郡別所村、飾磨郡四鄕村、飾磨郡御國野村、飾磨郡花田村。 卅三年，倂飾磨郡飾東村、神崎郡神南町、印南郡的形村。 卅四年，倂印南郡大鹽町。 四十二年，倂揖保郡林田町。

永樂二十二年，成祖崩於榆木川，高熾繼皇帝位。大赦天下，改元洪熙。元年，帝罷西洋寶船、迤西市馬及雲南、交阯採辦等費財力者。時開封遭洪，帝遣使撫恤賑濟。復詔敕凡欺病民者罪不宥。翌年春正月，建弘文閣，任楊溥掌閣事，四月，帝聞山東，蘇北民饑，親詔是年夏稅免半，曰：救民之窮當如救焚拯溺，不可遲疑。有司慮國用不足，必持不決之意。洪熙元年二月，敕琉球國故中山王思紹世子尚巴志嗣中山王，始為中國藩屬。三月，帝以淩遲法過酷，詔止之，曰：身首異處，斯已極矣。并禁文武諸司用濫刑。

俗傳，昔有農家，妻生一女，鄰家之婦亦生一子，妻產後病歿，鄰婦憐之，為女哺乳。女與鄰子青梅竹馬，及六、七歲，女父死，鄰納孤女為童養媳。長而婚，生二子。適天旱失收，夫出洋謀生，一去音訊杳無。女負長子，領幼兒，日夕登山望海，盼夫歸還。一日，風雨大作，雷電交加，母子消失，所立之處，現一大石，作婦人背子望海之狀，即今之望夫石也。

至六月廿日，西方佔區發西德馬克，以代帝國馬克，獨摒蘇聯；愈三日，蘇聯亦發東德馬克以應，兩德分立遂成定局。六月廿四日，蘇聯禁西柏林水、陸二路交通，欲併西柏林。西方諸國聞之，大遣飛機空運西柏林，復反禁鋼、焦煤、電力予德東。一九四九年五月十二日，蘇聯解禁；二十三日，德意志聯邦共和國立，世稱西德，都波恩，仍領柏林市西。東德意志亦立德意志民主共和國於十月七日，又曰東德，都東柏林。

其三者，蓋加木之絕途也。一九八零年五月二日，加木與格致考察隊之九人，駕車自北而南橫越羅布泊。六月五日，至米蘭農場。眾人於此地休沐五日，於六月十一日復趨東而行。途中艱難險阻，不一而足。十六日午後，眾人至羅布泊東岸之庫木庫多克，其時，汽油幾盡，而水僅十餘公斤，復置於劣質鐵桶之中，色如醬而不堪飲也。是以眾人議之，欲自行尋水。然未成。夜，眾人議求助於大本營，以直升機輸水。然，加木聞之，以其靡費甚多，遂欲自行而出以尋水井。出於夜。後遂無有見之者也。其後，官民數索之，然不得。其蹤至今未現。
太和六年，改封諸王，以郡為國，復封彭城王。〈魏书载玺书曰：“制诏彭城王：有司奏，王遣司马董和，赍珠玉来到京师中尚方，多作禁物，交通工官，出入近署，逾侈非度，慢令违制，绳王以法。朕用怃然，不宁于心。王以懿亲之重，处籓辅之位，典籍日陈於前，勤诵不辍於侧。加雅素奉脩，恭肃敬慎，务在蹈道，孜孜不衰，岂忘率意正身，考终厥行哉？若然小疵，或谬于细人，忽不觉悟，以斯为失耳。书曰：‘惟圣罔念作狂，惟狂克念作圣。’古人垂诰，乃至於此，故君子思心无斯须远道焉。常虑所以累德者而去之，则德明矣；开心所以为塞者而通之，则心夷矣；慎行所以为尤者而脩之，则行全矣：三者，王之所能备也。今诏有司宥王，削县二千户，以彰八柄与夺之法。昔羲、文作易，著休复之语，仲尼论行，既过能改。王其改行，茂昭斯义，率意无怠。”〉，景初元年，坐私遣人诣中尚方作禁物，削縣二千户。

杭州市，浙江省治也。故宋行在臨安府也。自古繁華，為三吳都會。與蘇並稱蘇杭。城西西湖者，東南之勝景也，城北拱宸橋，京杭運河之所終也。杭城多桂，及秋景襲，滿城未有不聞者，飄香往往十里，因以爲市花。舊存十城門，今除鳳山門外皆不在，獨留石碑為記。城中工業多輕工，若紡織，而商賈多民營，若阿里巴巴公司者。文教興盛，有浙江大學，杭州第二中學在茲。

至四十八歲，先帝崩。時天皇孝性純深，悲慕無已。特留心於喪葬之事。委事於其庶兄手研耳命。然手研耳命立操厝懷，本乖仁義，遂以諒闇之際，威福自由。苞藏禍心，圖害二弟。是年冬十一月，天皇與兄神八井耳命，陰知手研耳命之志而謀防之。乃使弓部稚彥、倭鍛部天津真浦、矢部等，辨備弓矢。時會手研耳命獨臥片丘大窖。天皇謂神八井耳命：「今適其時也！夫言貴密，事宜慎。我之陰謀，本無預者。今日之事，唯吾與爾自行之耳。吾當先開窖戶，爾其射之！」然神八井耳命手腳戰慄，不能放矢。天皇乃取其所持弓矢，射誅手研耳命。於是，神八井耳命懣然自服，讓於天皇曰：「吾是乃兄，而懦弱不能致果。今汝特挺神武，自誅元惡。宜哉乎！汝之光臨天位以承皇祖之業。吾當為汝輔之，奉典神祇者。」則神渟名川耳尊，是即多臣之祖也。

三成聞家康去，乃遣嫡子重家說大谷吉繼，議起兵事。繼吉業受秀賴檄，名在征冊中，將闔家康而東。聞重家說如此，大驚，急偕之至佐和山。三成身迓十里，即與議誅家康事。繼吉素知家康之能，知三成必敗，乃力勸三成止。三成說之再三。繼吉不從，拂袖引去。或有勸三成即誅之者，三成叱曰：「刑部雖不吾從，然事終無洩也。」是夜，大谷吉繼引部曲數千人復至。三成問曰：「刑部復至者何也？」繼吉呼曰：「佐吉！寧忘少時事耶？吾今以殘軀為汝死矣！」三成感泣，內繼吉，與計議。

李珥，朝鮮國江原道江陵人，朝鮮先儒也，今號其學曰畿湖学派，珥字叔獻、見龍， 號栗谷、石潭、愚齋。嘉靖十五年生，父元秀，母申氏。珥與李滉齊名，號朝鮮儒學雙璧。珥其三子也。珥性穎悟，八歲能誦詩，師儒門白仁傑。嘉靖二十七年，珥年十三，進士及第，道郡爲之震動，三十年，母申氏卒，珥乃入金剛山悟禪，久之，意不喜，遂服深衣而歸儒門。嘉靖三十七年，珥往陶山師儒宗李滉，治朱子理學。嘉靖四十七年，復以狀元登進士、明經科。歷任戶曹佐郎、吏曹佐郎、戶曹判書、大提學。隆慶二年，朝鮮王以珥使大明，間成精言妙選數卷，所錄皆中土事也。珥素重軍備，遣明既歸，亦嘗憂中土防備疏漏，萬曆十一年上言宣祖陳十萬養兵之策，以備女真、日本之寇。萬曆十二年，卒，諡文成。珥無子，庶女李氏適全羅都事金集，壬辰倭亂，朝鮮將李舜臣其族人也。昔珥唱「主氣論」，謂「四端七情」者，「氣發而理乘之」也。珥作聖學輯要十三卷，東湖問答數卷，並著述多種，行於世。康熙二十年，配享朝鮮文廟。其後朝鮮黨爭益盛，時或罷享。二零零六年，韓國附珥像於幣上，值五千，以彰其學。二零一零年，韓艦栗谷李珥號揚帆，旌珥德也。

紹興元年，除參知政事，拜右僕射、同中書門下平章事兼知樞密院事。二年，檜奏置修政局，自為提舉。八月，罷為觀文殿學士、提舉江州太平觀。又詔落職，牓朝堂，示不復用。五年，金主既死，撻懶主議，卒成其和，復資政殿學士，仍舊宮祠。除觀文殿學士、知溫州。六年，改知紹興府。尋除醴泉觀使兼侍讀，充行宮留守；權赴尚書、樞密院參決庶事。帝駐蹕平江，召檜赴行在。檜以醴泉觀兼侍讀赴講筵。七年，授檜樞密使。八年，拜右僕射、同中書門下平章事兼樞密使。檜獨專國，決意議和。十年，以明堂恩封檜莘國公。十一年，拜左僕射、中書門下平章事兼樞密使，進封慶國公。《徽宗實錄》成，遷少保，加封冀國公。十二年，太后還慈寧宮，加太師，封魏國公，進封秦、魏兩國公。命子熹以祕書少監領國史，進建炎元年至紹興十二年《日曆》五百九十卷。十五年，帝幸檜第，檜妻婦子孫皆加恩。十六年，檜立家廟。十七年，改封檜益國公。二十年，檜趨朝，殿司小校施全刺檜不中，磔於市。時檜疾愈，朝參許肩輿，二孫扶掖，仍免拜。二十五年，檜病，帝幸檜第問疾，詔加封建康郡王。是夜，檜卒，年六十六。後贈申王，諡忠獻。開禧二年，追奪王爵，改諡繆醜。

辭之是非以其辯式定之，而無涉乎言義，故名學以形跡為論理之本，判之所得有三：有形、無形、符識。數理又為符識之玄也。既然，當其出言立意，文軌字式因得而顯宜者，為句可解。故雖人有智拔群氓，發卓世之言，而於名學，刪其繁而微言之則無不可。是之謂顯形。形之顯，所以曉明其本蘊者也，而治理則者，恒蔽言文之浮幻，字法之異情，卉然以無歧之正語述焉，挈之以「與」、「或」，定之以「皆」、「有」。然後造立符文，以為玄具。故名學言事，必昭略儼然，而作學者之語。如云「人皆平凡者」、云「貓皆肉食」、云「希臘人皆達士」。如前之理，確於古時。昔亞里氏以不常語為《前分析篇》解說，首言察名但形質耳，唯其昭顯精玄者足稱本則。故後世以巨製目之。

蕃以洪術精妙，著有《渾天象注》，用推渾天之理，以制儀象及論，故孫氏用《乾象曆》，至吳亡。其所製儀象，以三分為度，周丈有九寸五分寸之三，而具黃赤道焉。蕃又以為日距地八万里，以句股法言之，傍萬五千里，句也；立八萬里，股也；從日邪射陽城，弦也。以句股求弦法入之，得八萬一千三百九十四裏三十步五尺三寸六分，天徑之半，而地上去天之數也。倍之，得十六萬二千七百八十八裏六十一步四尺七寸二分，天徑之數也。以周率乘之，徑率約之，得五十一萬三千六百八十七裏六十八步一尺八寸二分，周天之數也。蕃又稱圆周率为三又百分之十五，距今值（約三又百分之一四）甚近。

太寧末年，文明帝拜平北將軍，封朝鮮公。咸和八年，武宣帝崩，文明帝嗣遼東郡公，以平北將軍行平州刺史，督攝部內，統遼東焉。九年，文明帝連兵攻殺鮮卑木堤和烏丸悉羅侯也。咸康二年正月，文明帝固以海冰而自海攻仁，仁被擒而死之。三年十月，文明帝從封奕之說，自稱燕王，建前燕，追武宣帝為武宣王，夫人段氏為武宣后，立世子儁為太子。七年，文明帝得晉封為使持節、大將軍、都督河北諸軍事、幽州牧、大單于，封燕王。文明帝「雄毅多權略」，尚漢禮也。其平內亂，破宇文部、段部，卻後趙之攻，破高句麗，威震北方，為燕主中國定基也。八年，遷都龍城。

五月，牽復泊鹿耳門，賽沖阿令得祿率兵小船十二、䐶船二十，出戰。與福寧鎮總兵張見陛內外合攻。得祿憤前之被逸也，鼓勇而進，衝其中堅，獲船十，擊沉十一，禽股首林略、傅琛及徒二百數十人；牽敗去。詔加總兵銜。十二年春正月，會浙江提督李長庚勦牽於粵洋，頗斬獲；嗣調南澳鎮總兵。至銅山，聞朱濆竄鹿港，追之；七月，至雞籠。見濆舟潛匿港內，又諜知夜突，驟擊之，斃賊七百，獲船九，燬二，擊沉三，救回商船一。濆敗竄蘇澳，謀據地久居。復追之。見港狹，以小舟載火具入，伏巨艦於港口；縱火焚，濆舟爭出，開尓擊之，狼狽走。沈舟三，獲一，器械無算。濆乃東去，自是不敢犯臺灣。
高昌者，古方國也。漢車師前部，後漢戊己校尉之故地，即今之吐魯番。向為西域交通之樞紐。公元五世紀中至七世紀中，四國迭立，曰闞氏高昌、曰張氏高昌、曰馬氏高昌、曰麴氏高昌。昔時佛學昌盛，梵漢二典並用。北涼時有法盛法眾等諸師。晉智嚴、智簡等入印度，嘗途經此地。唐貞觀二年，僧玄奘留一月，與高昌王善。唐貞觀十三年，置高昌縣。元明二朝稱哈拉和卓、火州、霍州，蓋音譯維吾爾語Qara-hoja之故。

十九年春，中共於新縣建蘇維埃之政權，光霞投之。當年入共青團，不久乃入紅軍，於軍部做兵士也。二十年元月，隨部征戰於蘇家埠、商潢、黃安諸地及多次反圍剿之戰。二十一年秋，隨部入川陝，割據之。二十二年四月，光霞轉入中共也。二十三年二月，隨部同川閥劉湘戰，破其六路圍攻也。二十四年元月，隨部長征。二十六年五月，入援西軍隨營學校學之。

福建省，古之越地，略稱閩，屬華南，治福州。福建地處東南，依山傍海，海岸曲折，島嶼眾多，海岸線之長全國居次；境內十九為山，素有八山一水一分田之稱；東隔海峽望台灣，西屹武夷山界江西，北鄰浙江，南接廣東。有港泉州，興於唐，盛於宋，元極繁盛，沿海商港無一能及，海上絲路始焉，以東方第一大港聞名於世。歷元末波斯戍兵之亂，明代倭患、海禁，泉州市舶司北遷福州，由盛轉衰，風光不再。

潘璋字文珪，吳東郡發乾人也。孫權為陽羨長，始往隨權。性博蕩嗜酒，居貧，好賒酤，債家至門，輒言後豪富相還。權奇愛之，因使召募，得百餘人，遂以為將。討山賊有功，署別部司馬。後為吳大市刺奸，盜賊斷絕，由是知名，遷豫章西安長。劉表在荊州，民數被寇，自璋在事，寇不入境。比縣建昌起為賊亂，轉領建昌，加武猛校尉，討治惡民，旬月盡平，召合遺散，得八百人，將還建業。

劉繇棄軍遁逃，諸郡守皆捐城郭奔走。吳郡人嚴白虎等眾各萬餘人，處處屯聚。吳景等欲先擊破虎等，乃至會稽。策曰：「虎等群盜，非有大志，此成禽耳。」遂引兵渡浙江，據會稽，攻破虎等。盡更置長吏，策自領會稽太守，復以吳景為丹楊太守，以孫賁為豫章太守，分豫章為廬陵，以賁弟輔為廬陵太守，丹楊朱治為吳郡太守。以彭城張昭、廣陵張紘、秦松、陳端等為謀士。

明萬曆十年，英格蘭傳教士史提芬斯（Thomas Stephens）書其兄，曰孔卡尼文，希臘文與拉丁文之相似。萬曆十二年，義大利商人沙實提（Fillippo Sassetti）亦書曰梵文與義大利文相似。惜是時未有翰林眾人深究之。清順治三年，尼德蘭學士范博漢（Marcus Zuerius van Boxhorn）再書歐羅巴諸語言與波斯語之相似，並稱歐羅巴諸語言及波斯語，皆衍自一「斯居泰語」（得名自尖帽塞人，Σκύθης）。此後法蘭西人居杜（Gaston Cœurdoux）與羅刹人羅蒙諾索夫（Михаи́л Васи́льевич Ломоно́сов）皆著書曰印歐諸語言之相似。乾隆五十年，威爾斯裔英格蘭人鍾威廉（Sir William Jones）授業時論及梵文、拉丁文與希臘文之相似，「印歐語言同源」之概念方得入翰林。嘉慶十七年，英格蘭人楊湯馬（Thomas Young）首書「印歐語系」。咸豐元年，德意志人葆樸（Franz Bopp）書成《比較文法》，「印歐語系」一名方得廣為翰林中人所用。

芳文社，在東京都文京區，日本出版社也。所梓皆漫畫，號為「漫畫之殿堂」。昭和二十一年丙戌，二戰方終，民不聊生，孝壽芳春於是建尚文館，冀戰後少年得以健全成長。後清債倒產。二十五年庚寅，五月廿六，改立為芳文社。五十六年辛酉，四月，創《漫畫時光》，雜誌也，揭四格漫畫。平成十四年壬午，三月，又創《漫畫時光綺羅羅》，亦四格漫畫雜誌，而深中萌風。漫畫多述少女居處之哀樂。大受歡迎，遂爲主業。

夫「奧他廬山」（ภูเขา อกทะลุ，Khao Okthalu，其意乃「開胸膛山」）者，去其西二十里，於博他侖府元城之外僅二里。此山高三百餘米，幾臨頂有大穴，山亦貫之，雨季水自穴出，遂得名。其下有寺二，一舍穴內，一舍壁上，穴內者三偣於岩上者焉，內多有佛像。氣爽之際，登高觀湖，一覽無遺。蓋其湖濱，多有食肆，湖產甚豐。

八股式微，新學雨後。 昔美友人，涉彼重洋。 往吾先賢，熱血拓荒。 鑒西學之為用兮中以為體，倡文明之風尚兮雅禮濫觴。 西牌樓起，麻園相繼。 沅址偏處，楓火續燎。 禦寇培材，筆聲鏗鏘。 挾失土之黍悲兮載馳載驅，仰共和之澹蕩兮日高日上。 由禮而雅，事成國甯。 庠序謹訓，公勤誠樸。 斯人為本，奠基終長。 育三立之芷蘭兮華夏翹首，舉與時之旌幟兮域外名揚。 百年以降，芹獻不言。 時光肯負，成蹊繞梁。 麓山蒼蒼，湘水泱泱，雅禮之風，山高水長。

時荊州未定，復遣遼屯長社。臨發，軍中有謀反者，夜驚亂起火，一軍盡擾。遼謂左右曰：「勿動。是不一營盡反，必有造變者，欲以動亂人耳。」有頃定，即得首謀者殺之。陳蘭、梅成以氐六縣叛，操遣于禁、臧霸等討成，遼督張郃、牛蓋等討蘭。成偽降禁，禁還。成遂將其眾就蘭，轉入灊山。灊中有天柱山，高峻二十餘里，道險狹，步徑裁通，蘭等壁其上。遼欲進，諸將曰：「兵少道險，難用深入。」遼曰：「此所謂一與一，勇者得前耳。」遂進到山下安營，攻之，斬蘭、成首，盡虜其眾。操論諸將功，曰：「登天山，履峻險，以取蘭、成，蕩寇功也。」增邑，假節。

寶少勤學，博覽書記，以才器召為著作郎。平杜弢有功，賜爵關內侯。中興草創，未置史官，中書監王導上疏：「宜備史官，敕佐著作郎干寶等漸就撰集。」元帝納焉。寶於是始領國史。以家貧，求補山陰令，遷始安太守。王導請為司徒右長史，遷散騎常侍。著晉紀，自宣帝迄於愍帝五十三年，凡二十卷，奏之。其書簡略，直而能婉，咸稱良史。

逮及日本亂華，一浮時任國立浙江大學教授，寇至杭，浙大西遷，一浮一變其風，于戰時講學于臨時校舍。竭力至誠以保漢學，陣前有百戰金甲，陣后有宗師傳習，是故華夏得不亡也，是故大道不至於廢也。民國二十八年，國府立復性書院于蜀中，書院董事會成立，乃聘一浮為主講，總攬書院事宜。復性者，依馬公言“今若取義，鄙意可名為復性書院。學術、人心所以紛歧，皆由溺於所習而失之，復其性則然矣”

帝之禪位於三條帝也，欲以敦康為之儲嗣，然以其舅準大臣藤原伊周已薨，中納言藤原隆家僅存，無戚里之臣、輔翼之者，且後一條、後朱雀二帝，並上東門院所生，憚道長，難立之。時中納言藤原行成為敦康敕別當，密召問之。行成曰：「皇位所歸，乃天命，非人力。仁和先帝因有皇運，雖及老齡，猶登大位；恒貞親王始備儲貳，終遭棄置。皇后外戚高階氏之先，因有齋宮之事，已獲譴於大神宮；今更不可立之。曩者文德天皇有愛姬紀氏所生長子，憚忠仁公不得立。況丞相國之重臣，必欲立其孫，其勢已成，爭之無益，徒勞神襟。陛下誠憐親王，可進其一品，豐其食邑，庶幾得伸上意。」帝從之，竟立後一條帝。

《九章》之於自然數及其運算，未詳加論述，然其使用不可不謂廣。又盡列分數之義、質、四則運算。如：約分術、合分術（加法）、減分術（減法）、乘分術（乘法）、經分術（除法）、課分術（較大小）、平分術（平均數）。《九章》亦見負數之名，列其加、減之則，然乘除未載。 亦論自然數、分數、正負數，又記特理。

魏新野壯侯文聘宇仲業，漢南陽宛人也。初為劉表大將，使禦北方。表薨，其子琮立。曹操征荊州，琮舉州降，聘乃詣操。操問曰：「來何遲邪？」聘曰：「先日不能輔弼劉荊州以奉國家，荊州雖沒，常願據守川漢，保全土境，生不負於孤弱，死無愧於地下，而計不得已，以至於此。實懷悲慚，無顏早見耳。」遂欷歔流涕。操為之愴然，曰：「仲業，卿真忠臣也。」厚禮待之。授兵，使與曹純追討劉備於長阪。
天顯二年秋，治祖陵畢。冬十一月壬戌，人皇王耶律倍率群臣請於後曰：「皇子大元帥勳望，中外攸屬，宜承大統。」後從之。是日太宗耶律德光即皇帝位。癸亥，謁太祖廟。丙寅，行柴冊禮。戊辰，還都。壬申，御宣政殿，群臣上尊號曰嗣聖皇帝。大赦。有司請改元，不許。十二月庚辰，尊皇太后為太皇太后，皇后為應天皇太后，立妃蕭氏為皇后。

庚寅，太子兵敗，南奔覆盎城門。司直田仁部閉城門，以為太子父子之親，不欲急之，太子由是得出亡。東至湖縣，藏匿泉鳩裡；主人家貧，常賣屨以給太子。太子有故人在湖，聞其富贍，使人呼之而發覺。八月，辛亥。吏圍捕太子。太子自度不得脫，即入室距戶自經。山陽男子張富昌為卒，足蹋開戶，新安令史李壽趨抱解太子。主人公遂格鬥死，皇孫二人皆並遇害。

既卒業，從軍艦練習，周歷南洋、黃海。日本窺臺灣，葆幀奉命籌防，挈之東渡調敵，勘測各海口。光緒二年，派赴英國海軍學校肄戰術及炮臺建築之學，每試輒最。侍郎郭嵩燾使英，賞其才，時引與論析中西學術同異。學成歸，北洋大臣李鴻章方大治海軍，以復總學堂。二十四年，詔求人才，復被薦，召對稱旨。諭繕所擬萬言書以進，未及用，而政局猝變。越二年，避拳亂南歸。

崇禎八年春正月，命洪承疇討賊。八月，有司以盧象升總理直隸、河南、山東、湖廣、四川軍務。冬十月，帝下罪己詔，避居武英殿。是歲，張獻忠出入南北，陷府縣，官軍大窘。旋與李自成合，賊勢益盛。崇禎九年，山西、寧夏大饑。人相食，寧夏軍變。五月，詔赦民從賊，願歸鄉者，有司護還安置，願從官軍者，有功則錄之。復免畿內崇禎五年以前逋賦。入秋，女真入關，陷京畿府縣，旋出關。十二月，女真寇朝鮮，幾滅之，是為丙子胡亂。

伊兒汗國，在波斯境。元世祖弟旭烈兀所立國也。宗大元國正朔，受元之封。旭烈兀以降，鑄幣但稱達魯花赤耳。其國近天方，旭烈兀曾孫合贊汗皈依伊斯蘭，以為國教。至不塞因時，丞相出班專政，令皆出於出班，不塞因長，忌之，遂興兵討出班，出班拒汗兵不利，死之。不塞因亦以疾崩。無嗣，國大亂，四方諸侯各立旭烈兀、阿里不哥、拙赤哈撒兒子孫為汗，一時稱汗者眾，享國皆不永，相爭伐不止。遂析為四國，汗所制者不過都邑而已。欽察汗國目其國虛羸，履南侵，掠其地。至努失兒完汗時，為欽察汗札尼別所滅。前後祚百年。凡十六汗。已而，札剌亦兒部、脫花帖木兒子孫、英術子孫、莫扎法爾氏各王其地。

亞基米德，西西里敘拉古人，西元前二八七年生，為希臘裔數學家、物理學家、工程師、發明家、天文學家。尤知名於數學，以無窮小、窮舉法等，證明幾何理論，若圓面積、球表面積、球體積、拋物線面積等；又算圓週率值，發見雙曲螺線、言大數以冪等。蓋以數學用諸物理學者，其為先也。靜水力學、統計學、槓桿原理等，悉其所創。見諸實用，則成螺旋抽水機、滑輪等。

瀘南有邊事，調度苛棘，純禮一以靜待之，辨其可具者，不取於民。民圖像于廬，而奉之如神，名曰「范公庵」。草場火，民情疑怖，守吏惕息俟誅。純禮曰：「草濕則生火，何足怪！」但使密償之。庫吏盜絲多罪至死，純禮曰：「以棼然之絲而殺之，吾不忍也。」聽其家趣買以贖，命釋其株連者。除戶部郎中、京西轉運副使。

故百濟地也。地在湖江之陰，故稱湖南，又作江南。太平興國七年，置十二牧，有江南道。高麗顯宗廢之，大中祥符三年，改置五道，始置全羅道。朝鮮置八道，全羅道因而不革。開國五〇四年，改二十三府，舊八道廢。翌年復道制。全羅道始分南北。日韓併合後，屬朝鮮總督府。日本既敗，美蘇分治朝鮮地，各自立國，全羅北道乃南屬至今。

蓋魏晉之世，祖尚清談，洛中大夫喜評人物以為戲。此風愈彌，諸學亦因之大盛。儒學之外，史學、玄學、文學無所不包，義慶好之，遂集名士袁淑等，集時語而作。其依所述，分德行、言語、政事、文學等三十六類為目，目下各云其事，長短不一，或數行，或片語，隨性為文，讀之頗耐尋味。書成而義慶卒。青州劉孝標等，為之註，徵引繁富。其用詞造句，異乎古文，後世多有仿其體例成書者，名曰「世說體」。

奧斯曼帝國，突厥別種也。初，有烏護卡耶部人埃爾圖魯爾，隨塞爾柱入安納托尼亞，得索護特地。其子奧斯曼有英略，併別部，始建國。奧斯曼子奧爾汗，陷布爾薩以為新都，以父名為國號，始稱奧斯曼。復渡海略歐洲。奧爾汗子穆拉德，遷哈德良堡，稱素壇。一四五三年，伐滅羅馬，遷都君士坦丁堡。蘇萊曼時至於極盛，東與波斯相接，南抵紅海之門，西服北非諸族，北控匈牙利、刻赤等處，合三十一省、二百五十縣。維也納之戰後日衰，匈牙利失於奧地利，北非諸族或自立、或服於外國。第一次世界大戰敗，國人怨素檀無能，乃自立國會，廢素檀，改土耳其共和國。帝國乃亡。自奧斯曼即位至革命六百二十三年，凡三十七主。

香港蓋分香港島、九龍、新界三部。香港島本道光廿二年英屬香港初立之地，乃《南京條約》之得地；界限街以南之九龍半島暨昂船洲，乃咸豐十年《北京條約》之得地；新界乃光緒廿四年《展拓香港界址專條》之得地。唯新界界限街以北、獅子山以南之地，一九三七年劃為新九龍，今已併入九龍。三部合分十八區，置區議會，以上遞民意。又置民政事務處，以助理行政。

建安二十三年，備為漢中王，遷治成都，當得重將以鎮漢川，眾論以為必在張飛，然王拔延為督漢中鎮遠將軍，領漢中太守，一軍盡驚。王大會群臣，問延曰：「今委卿以重任，卿居之欲云何？」延對曰：「若曹操舉天下而來，請為大王拒之；偏將十萬之眾至，請為大王吞之。」備稱善，眾咸壯其言。備踐尊號，進拜鎮北將軍。

國立屏東大學，略稱屏大，在屏東縣屏東市。現有校區四，曰民生，曰林森，曰屏商，曰車城。昭和十五年肇於屏東，時曰臺灣總督府屏東師範學校。昭和十八年，改為臺灣總督府臺南師範學校預科。臺灣光復後，民國三十五年，改為臺灣省立臺南師範學校屏東分校。十月獨立，時曰臺灣省立屏東師範學校。民國五十四年改制，時曰臺灣省立屏東師範專科學校。民國七十六年升格，時曰臺灣省立屏東師範學院。民國八十年改隸，時曰國立屏東師範學院。同時，國立屏東商業專科學校設校。民國八十七年，國立屏東商業專科學校改制國立屏東商業技術學院。民國九十四年，改制國立屏東教育大學。民國一〇三年併國立屏東商業技術學院改制，時曰國立屏東大學。設有學院五，曰人文社會學，曰理學，曰資訊學，曰教育學，曰管理學。

初，琵娜鐫己像於泉幣，治邦聽政，帝惡之。西元五十四年，琵娜圖與上共坐，同面來使，內加諫之，上遂獨坐，琵娜立階下。帝漸惡維雅，與雅克緹有私。克緹者，舊婢也。琵娜怒，入宮詈帝，曰：「汝有今日，我所賜也。內加者，以罪流；魯圖者，獨臂夫。邦所以安、百官所以為汝地者，以有我也。我日耳曼尼庫斯女，吾父威震天下。汝罪在不孝，大逆違母，若此必遭天譴！」塔西圖斯云：「琵娜欲以布列塔尼庫斯為帝。」庫斯者，梅莎麗娜子。未幾暴薨，或曰尼祿酖之。

嵩出高門，少不更事。家中世為將，復不識書。安史之亂起，嵩從亂軍反唐。肅宗遣仆固懷恩擊史朝義，嵩時為據相州，聞朝義敗，乃降。懷恩釋之，仍以嵩守相州，充相、衛、洺、邢等州節度觀察使。時大亂甫平，朝廷欲息事寧人，遂任亂軍諸將為節度。嵩特為重用，由是感激，所領之地乃治。極官檢校右僕射，封平陽郡王。大曆七年冬十二月，薨於磁州。帝聞之，贈三公印綬。復贈太保。子平、雲石、昌朝、貽謀、昌族、昌期、昌宗、昌運、皐、婺、聿。
馮道，字可道，瀛州景城人也。事劉守光為參軍，守光敗，去事宦者張承業。承業監河東軍，以為巡官，以其文學薦之晉王，為河東節度掌書記。莊宗即位，拜戶部侍郎，充翰林學士。道為人，能自刻苦為儉約。當晉與梁夾河而軍，道居軍中，為一茅庵，不設床蓆，臥一束芻而已。所得俸祿，與僕廝同器飲食，意恬如也。諸將有掠得人之美女者以遺道，道不能卻，置之別室，訪其主而還之。其解學士居父喪於景城，遇歲饑，悉出所有以賙鄉里，而退耕於野，躬自負薪。有荒其田不耕者與力不能耕者，道夜往，潛為之耕。其人後來愧謝，道殊不以為德。服除，復召為翰林學士。行至汴州，遇趙在禮作亂，明宗自魏擁兵還，犯京師。孔循勸道少留以待，道曰：「吾奉詔赴闕，豈可自留！」乃疾趨至京師。莊宗遇弒，明宗即位，雅知道所為，問安重誨曰：「先帝時馮道何在？」重誨曰：「為學士也。」明宗曰： 「吾素知之，此真吾宰相也。」拜道端明殿學士，遷兵部侍郎。歲餘，拜中書侍郎、同中書門下平章事。

然五刑之實，自先秦以降，歷代不盡然也。隋文代周，制《開皇律》，傍采齊、周，更定五刑。一曰笞，小杖擊也，言人有小愆，法須懲誡，故加捶撻以恥之；二曰杖，大杖擊也；三曰徒，奴也，蓋奴辱之；四曰流，謂不忍刑殺，宥之于遠也；五曰死，同上古之大辟，刑之極也；五刑皆可以銅贖。隋後諸朝皆以為定制。至晚清改從西律，五刑乃廢。

時南明鄭成功已薨，子經嗣立。聞琉球入貢於清，遂遣海賊，屢劫貢船。十二年，三藩作亂，貢使留蘇州。十五年，耿精忠遣遊擊陳應昌至國招王，不從。及三藩亂平，始遣使求封於清。二十一年，聖祖遣翰林院檢討汪楫、內閣中書舍人林麟焻齎詔至國，諭祭故王尚質，冊王為琉球國中山王。王遣湖城親方蔡肇功至閩省習曆法，刊《時憲曆》頒行國中。二十八年，置御系圖座，掌群臣家譜。三十六年，唐榮總理官蔡鐸始纂《中山世譜》。三十九年，國中始禁中華錢，咸用鳩目錢。

未幾，福島、藤堂、池田軍破織田信秀，陷岐阜。三成方寸亂，命諸將急會大垣，欲為攻拒之計。翌日，家康將數萬眾至美濃赤阪，樹金幟數百。令先鋒皆鳴銃，聲聞數里。三成諸將聞之，為之膽寒。義弘諫曰：「今家康籍勝遠來，必輕而無備。誠假我精騎數百，乘夜銜枚擊之，必奪其氣矣。」三成素疑義弘，不用其計。義弘出，怒，拔刀斬地，曰：「豎子難與謀！」島勝猛亦諫曰：「家康世之名將，野戰無敵。若坐待其大軍合，則難制矣。不若遣客刺之，以期萬全之功。」三成沉吟良久，曰：「吾為國家誅叛逆，師出堂皇。雞鳴狗盜，不忍為也。」勝猛辭出，遇三成將蒲生鄉舍，攜其手曰：「克敵制勝，只在今日！」

王莽罷政，雖更官號，制如舊。光武中興，慍數世之失權，忿強臣之竊命，政不任下，事歸臺閤，三公之職，實為備員。和帝以下，戚宦相傾，外戚以加將軍號如舊，宦官則為中常侍、或任尚書，稱中尚書，蓋尚書官已摒於外廷。漢季，董卓、曹操復以丞相號，攝理天下。諸葛亮輔後主，亦用丞相號。自此以降，丞相非復尋常人臣之職，而中尚書、黃門侍郎、尚書之職日顯。

四十五年，伐韓之野王。野王降秦，上黨道絕。其守馮亭與民謀曰：「鄭道已絕，韓必不可得為民。秦兵日進，韓不能應，不如以上黨歸趙。趙若受我，秦怒，必攻趙。趙被兵，必親韓。韓趙為一，則可以當秦。」因使人報趙。趙孝成王與平陽君、平原君計之。平陽君曰：「不如勿受。受之，禍大於所得。」平原君曰：「無故得一郡，受之便。」趙受之，因封馮亭為華陽君。

二十六年，寇覬覦華北，以哲元望大，謀控之，虛意邀往訪日，自忠奉令代往，日媒數為聲揚，以其親日，國內遂指自忠為奸。未幾，盧溝橋事變，佟麟閣、趙登禹殉國，哲元令自忠署理冀察政務委員會，陰助二十九軍南移。眾不省，複皆指以為逆，及軍移，自忠不得脫，周旋三月乃成。十二月，擢第五十九軍軍長，實前鋒也。

紀昀，字曉嵐，清直隸獻縣人，雍正二年生。乾隆十九年進士，改庶吉士。散館授編修。再遷左春坊左庶子。京察，授貴州都勻府知府。高宗以昀學問優，加四品銜，留庶子。尋擢翰林院侍讀學士。前兩淮鹽運使盧見曾得罪，昀為姻家，漏言奪職，戍烏魯木齊。釋還，上幸熱河，迎鑾密云。試詩，以土爾扈特全部歸順為題，稱旨，復授編修。

足輕頭（官名也）原惣右衛門曰：「不可，主為人害，臣不思復讐，乃做何為？我曹願騁馳江戶之野，直搗黃龍，取其首級。」又或曰：「藩祖之城，安可棄歟？與其付諸佌佌之吏，願甘赴矢石，城破臣死，追先君於地下。請籠城戰之」爭論未定，遽爾，急報至矣，蓋收城官至也。眾激憤焉，假報願降，實籠城備戰也。

聖誕節，可見唐《大秦景教流行中國碑頌》，其云「室女誕聖於大秦」，即斯之謂也。於臺灣，或以耶穌非中華固聖，乃多名曰「耶誕節」。 泰西諸國，奉基督教者眾，時又近新年，因以為假，延至元旦方止，仿佛中華之春節。廿四日夜，謂曰「平安夜」，親友間當互贈禮物，至親亦然。更教俗謂當夜有聖誕老人，駕雪橇，以馴鹿曳之，遍巡天下，望門循煙囪而入，贈物以饗孩童，故稚子皆於當夜懸長筒襪以期之。

秦王使王龁代陵將，八九月圍邯鄲，不能拔。楚使春申君及魏公子將兵數十萬攻秦軍，秦軍多失亡。武安君言曰：「秦不聽臣計，今如何矣！」秦王聞之，怒，彊起武安君，武安君遂稱病甐。應侯請之，不起。於是免武安君為士伍，遷之陰密。武安君病，未能行。居三月，諸侯攻秦軍急，秦軍數卻，使者日至。秦王乃使人遣白起，不得留咸陽中。武安君既行，出咸陽西門十里，至杜郵。秦昭王與應侯群臣議曰：「白起之遷，其意尚怏怏不服，有餘言。」秦王乃使使者賜之劍，自裁。武安君引劍將自剄，曰：「我何罪于天而至此哉？」良久，曰：「我固當死。長平之戰，趙卒降者數十萬人，我詐而盡阬之，是足以死。」遂自殺。武安君之死也，以秦昭王五十年十一月。死而非其罪，秦人憐之，鄉邑皆祭祀焉。

當是時，越兵橫行於江、淮東，諸侯畢賀，號稱霸王。范蠡遂去，自齊遺大夫種書曰︰「蜚鳥盡，良弓藏；狡兔死，走狗烹。越王為人長頸鳥喙，可與共患難，不可與共樂。子何不去？」種見書，稱病不朝。人或讒種且作亂，越王乃賜種劍曰︰「子教寡人伐吳七術，寡人用其三而敗吳，其四在子，子為我從先王試之。」種遂自殺。

三成素與毛利氏僧魁安國寺惠瓊善，乃因惠瓊說毛利輝元；又親說增田長盛、長束正家討家康，皆諾；又用繼吉策，矯秀賴書，令正澄扼近江道口，令西國諸侯從征會津者皆不得進。前田玄以、脅阪安治、長宗我部盛親等懼甬道絕，皆從三成。無何，輝元、行長將數萬眾至，屯大阪。三成以大將讓輝元，欲使當先。輝元不從，受大將，止屯大阪以衛秀賴。不一日，宇喜多秀家將萬眾至，遂議以秀家為先鋒。

渤海，古方國也，初號震，其王姓大氏。靺鞨之種。唐既滅高句麗，粟末靺鞨率眾居挹婁之東牟地，直營州東二千里，南北抵新羅，東抵窮海，西抵契丹，後盡得扶餘沃沮弁韓朝鮮。海北諸國，地方五千里，有五京，曰上京龍泉府、曰東京龍原府、曰中京顯德府、曰南京南海府、曰西京鴨綠府，十五府、六十二州。唐中宗封為渤海郡王，因改號渤海。其王數遣諸生詣京師太學，習識古今制度，所以其人材亦遂挺出，立功中國，列於朝右者不乏，至是遂為海東盛國。歷唐、梁、後唐，朝貢不絕。後為遼所滅，儘得其地，享國二百餘年，凡十五主。其王子有亡入高麗者。

【聖經·舊約·創世記】載：夫洪水既去，紀元伊始，天下萬民，言文一致，同心同德，戮力而耕。後東遷示拿，見一平原，議曰：「此地開闊，宜建一城，燒磚鍛石，復築巨塔，上接寰宇，下聚黎民，榮光萬世。」耶和華臨，怒曰：「今築高塔，他日又欲何之？」遂間其部落，攙諸雜音。頃之，宇內諸民，言不通，文不同，邇者辨以民族，遐者誌以國家，分據諸方，築塔之事竟不成。
俄權檢校安州大都督。太宗踐阼，授刑部尚書，錄功，賜實封四百戶，兼檢校中書令。突厥部種離畔，帝方圖進取，以兵部尚書為定襄道行軍總管，率勁騎三千繇馬邑趨惡陽嶺。頡利可汗大驚，曰：「兵不傾國來，靖敢提孤軍至此？」於是帳部數恐。靖縱諜者離惎腹心，夜襲定襄，破之，可汗脫身遁磧口。進封代國公。帝曰：「李陵以步卒五千絕漠，然卒降匈奴，其功尚得書竹帛。靖以騎三千，蹀血虜庭，遂取定襄，古未有輩，足澡吾渭水之恥矣！」

百濟，扶餘別種也。始祖溫祚王，其父高句麗王朱蒙，以在東扶餘時所娶禮氏女子類利為太子。溫祚與兄沸流，恐不相容，南行，沸流居彌鄒忽。溫祚都河南慰禮城，國號百濟。初以鳥干等十人從行，故號十濟。後以百姓樂從，改百濟。徙南漢山城，又徙南平壤城。以扶餘為氏，系出扶餘，故云。沸流以其都水土鹹濕，不能居，到慰禮，見宮室之盛，慚，憤，死。

琅至軍，簡練舟楫籌出師。二十二年，入東寧破澎湖，鄭克塽遂降。琅命二等侍衛吳啟爵先入臺灣諭官民剃髮，八月十八日琅至，克塽迎之，越數日刑牲奉幣告於成功之廟，曰自同安侯入台，臺地始有居民，逮賜姓啟土世為岩疆莫可誰何，今琅賴天子之靈將帥之力克有茲土，不辭滅國之罪，所以忠朝廷而報父兄之職分也。但琅起卒伍，於賜姓有魚水之歡，中間微嫌釀成大戾，琅於賜姓前為仇敵情猶臣主，蘆中窮士義所不為公義私恩如是則已，言畢淚下台人聞之。為嗟嘆曰︰「父仇一也隕公辛賢於伍員矣﹗」

伊達政宗。小字梵天丸。俗名藤次郎。奧州人也。號貞山。父輝宗。祖晴宗。政宗以永祿十年八月三日誕。母最上氏，最上義守之女也。幼，以疾瞽右目。及長，人呼之獨眼龍。伊達氏九世亦名政宗，非一人也。天正十二年十月，輝宗讓其位於政宗。政宗辭不受，家臣勸進，乃受。天文十三年，大內定綱、畠山義繼自主其領，政宗討平之。義繼既降，謁輝宗。協之出走。政宗聞之，引銃兵追義繼，擊殺其眾，輝宗亦罹禍死。政宗圍義繼領二本松城。佐竹義重以其眾三萬來救。戰於人取橋。政宗敗走。是謂人取橋之戰。關白豐臣秀吉降總無事令，命天下偃武止戈，政宗不之從，仍滅蘆名氏，奧州諸侯懼，乃自以其領屬之。遂霸奧州。天正十八年，秀吉集日本諸侯伐北條氏直。政宗道越後、信濃、甲斐至武藏小田原城。氏直既敗，政宗所領安堵不移。文祿二年，受命渡海攻朝鮮。道由京都，伊達兵甲胄之飾甚麗，都民咸悅之。呼曰伊達者。文祿四年，關白豐臣秀次死，秀吉大索其所親者，戮及黨羽。政宗與秀次有交，秀吉疑之。欲減其封， 移伊予。湯目景康、中島宗求諫止之。乃命政宗隱居。以其子秀宗為家督。關原之役起，上杉景勝、直江兼續引軍攻最上義光，政宗命其從父政景以兵三千救之。茂庭綱元攻上杉領，拔其刈田郡。政宗自引軍攻福島城，本莊繁長固守之，不克。德川家康大勝於關原，政宗以功封六十萬石。復加近江、常陸兩萬石。所領計六十二萬石。慶長十九年，從家康伐豐臣秀賴。圍大阪城。水野勝成時與政宗同陣，戰真田信繁。勝成屢請兵於政宗，皆不報。亦不相見。信繁因得全身而退。政宗兵復犯勝成兵馬，勝成怒，伏殺伊達兵以謝，政宗亦不以爲意。慶長二十年五月七日，勝成、政宗戰明石全登於大阪天王寺。勝成將神保相茂潰，政宗命其銃兵擊之。相茂并其眾皆死。勝成怒詰之，政宗曰:伊達軍法、不分敵我。幕府畏其勢，亦不之罪。豐臣平，以功加伊予宇和島十萬石，以其子秀宗領之。是為宇和島藩。寬永十三年，行參勤交代，至江戶自仙臺，比至，食不下嚥，寢疾。將軍德川家光親問其疾。五月廿四日，以食道癌薨。壽七十。幕府命江戶民服喪七日，京都三日。子忠宗嗣。

元和十五年正月，穆宗立，授以库部郎中知制诰，十一月，改御史中丞，以“天下刑狱，苦于淹滞，请立程限”，凡有大事，大理寺限三十五日结案，“条疏奏请，按劾相继，中外肃然”。一次，宿州刺史李直臣被判死，穆宗為李直臣说情，牛僧孺堅持不准，曰：“凡人不才，止于持禄取容耳。帝王立法，束缚奸雄，正为才多者。禄山、朱泚以才过人，浊乱天下，况直臣小才，又何屈法哉？”。穆宗悅之，赐以金紫之服。

三十五年，法蘭西遣李威利侵北圻，破河內。帝遣范慎遹如清，清遣唐景崧、徐延旭以兵來救。劉永福斃威利於紙橋。事聞法國，遣波滑率大軍來侵，河內、南定、歸仁、海防皆陷。游悲黎復遣孤拔，以水師陳兵香江。三十六年六月十六，崩。無子，詔立嗣長子恭宗，以阮文祥、尊室説、陳踐誠輔政。諡繼天亨運至誠達孝體健敦仁謙恭明略睿文英皇帝，葬謙陵。

書共六分，既勝戰計、敵戰計、攻戰計、混戰計、並戰計、敗戰計。前三乃佔優所使之計，後三乃處劣所使之計。每計各含六計，凡三十六計。其計名，有源典故者，如「圍魏救趙」、「假道伐虢」；有源用兵之術者，如「以逸待勞」、「聲東擊西」；有源古詩者，如「李代桃僵」、「擒賊擒王」；有借成語者，如「金蟬脫殼」、「指桑罵槐」，所源甚廣。每計之解，均系《易經》陰陽變化之理及古兵家剛柔、奇正、攻防、彼己、虛實、主客諸策推演而成。解後之按，多引先宋之戰例並孫武、吳起、尉繚子諸兵家之語。此外亦有總說及跋。

蓋亞氏之發明，古已知名，惟其數論，則罕言於世。先是，亞歷山大港諸數學家嘗閱而言之。五三零年，數學注釋家歐托基奧斯（Eutocius）始彙編其作，經米利都伊西多爾（Isidore of Miletus）評述，終見諸世。及文藝復興，亞氏殘存之作，猶啟迪其時格致諸學。一九零六年，載有亞氏學說之羊皮書重見於世，稱亞基米德再生羊皮書，其數學推論理據，由是詳知。

一一七六年，亨利拒從王征意大利，王敗，以為是致其敗，因交惡。國會召之而亨利弗往，如是者三。一一八零年，腓特烈削其領地，分之與諸侯僅。餘不倫瑞克、呂訥堡。天未之在，一一八二年遭逐。投其丈亨利二世，居於諾曼底。一一八五年歸國，未幾又遭逐，之英格蘭。一一八九年，其妻卒。是時，赤髯鬼腓特烈三征突厥，猛獅亨利以是為其機，復返。戰德北，收效甚微。是時帝崩。復討其儲六世，欲復其土。無果，終和解。

臺人以其弟襲為護理。經嗣位，聞襲將為東都之主，乃率陳永華、馮錫範等東征，誅黃昭，囚襲於廈門。經襲延平王位，命陳永華為諮議參軍。永華字復甫，幼寄漳州府龍溪縣，為龍溪生員。清軍陷同安，永華父鼎自戕，乃投成功。嘗析天下大勢，成功奇之，曰：「復甫乃今之臥龍也。」聘為世子師，永華由是從經麾下。十七年，經返廈門，鄭泰初私通黃昭，遂見疑於經；永華計議經佯歸台灣，刻金廈總制官印，誘泰至思明，乃囚之。

始皇有博士七十，四人任之。其職掌有三：一曰通古今，二曰辨然否，三曰典敎職。見秦政虐，乃退入藍田山，作歌云：「莫莫高山，深谷逶迤；曄曄紫芝，可以療飢。唐虞世遠，吾將何歸？駟馬高蓋，其憂甚大。富貴之畏人，不如貧賤之肆志。」乃共入商雒，隱地肺山，以俟天下定。及秦覆滅，漢高聞而征之。時四人年老矣，皆以其慢侮人，不至。歌曰：「皓天嗟嗟，深谷逶迤。樹林莫莫，高山崔嵬。巖居穴處，以爲幄茵。曄曄紫芝，可以療飢。唐虞往矣，吾當安歸？」然高祖猶高此四人。

夫人性也，辛勞所得、與別不同，倍添珍重；不勞而獲、平平無奇，視如草芥。昔羅馬公民，不足什一，惟有功於國、職事醫教、退伍輔兵等，皆授公民，世襲罔替。是以雖有門第，寒門進路不斷，以成公民為榮。是敕以降，俱為公民，貌似平等，惟官宦富人，自成一系，門第森嚴，寒士自此，無可上進，公民之稱，有如敝屣，無辱無榮。所謂「人人皆有，跡同皆無」，蓋亦如是。

四月上旬，自虎牢關至洛陽塔兒灣，元將托音率五萬元軍在洛水以北陳兵，被常遇春強破，退至陝州。屯洛陽之元梁王阿哩袞見大勢已去，乃率吏民出降也。徐達复縱兵略嵩、陝、陳、汝諸州，並令馮國勝率部攻潼關。由汴梁退之潼關之元將李思齊與張思道，聞明兵又逼關，率師西走焉。王師西向連克隴、秦、鞏昌、蘭州諸地，進逼臨洮，思齊末路窮途，迫降之。徐達命薛顯攻西寧，自率兵攻慶陽也。
十七世紀初，英國宗教之爭尚存。而於新教徒中，有名清教徒者，所思異乎國教，遂不容於其國焉。公元一六二零年，其人糾集出海，欲之哈德遜河流域而舍，蓋今紐約之地也。終有四十一人應之，乘五月花號而西。然浮海數週，雖越鱈魚角，至河口，卒因天象有異，恐生禍端，而折返海角，並就近立鎮，以為經營。此即今麻薩諸塞州耳。

三成既廢，家康入居大阪宮室，益橫，多有僭越之舉。淺野長政、大野治長、土方雄久欲因重陽之禮而刺家康，事洩。家康欲嚴治之，淀夫人素愛治長，乃遣使問決斷於三成。時三成謀已定，欲惑家康，乃上書，是家康所議。書上，家康遂廢長政於甲斐、放治長、雄久於常陸。事坐前田利長，家康遣丹羽長重討之，兵未至，利長降。

明年，襄子欲襲衛，故遺之乘馬，先之一璧，衛莊公大悅，酌酒，諸大夫皆喜。南文子獨不喜，有憂色。衛君曰：「大國禮寡人，寡人故酌諸大夫酒，諸大夫皆喜，而子獨不喜，有憂色者，何也？」南文子曰：「無方之禮，無功之賞，禍之先也。我未有往，彼有以來，是以憂也。」於是衛君乃修梁津而擬邊城。襄子聞衛兵在境上，乃還。

同治七年，鯤復叛。十年，戰北寧，越之剿撫使翁益謙陣斬之。中表黃崇英繼領其衆，號曰黃旗兵，據河江。永福與崇英素不相能，遂以黑旗兵降越駙馬黃佐炎。越王阮福時大悅，授三省提督職，以拒崇英。宣光、興化之民，或貢稅於永福，或貢於崇英，不知有越王也。法蘭西人欲行自由通商事，至宣光、興化，為永福所阻。

益州牧劉璋與備會涪，統進策曰：「今因此會，便可執之，則將軍無用兵之勞而坐定一州也。」備未採納。璋既還成都，備當為璋北征漢中，統復說曰：「楊懷、高沛，璋之名將，各仗強兵，據守關頭，聞數有箋諫璋，使發遣將軍還荊州。將軍未至，遣與相聞，說荊州有急，欲還救之，並使裝束，外作歸形；此二子既服將軍英名，又喜將軍之去，計必乘輕騎來見，將軍因此執之，進取其兵，乃向成都。」備然其計，即斬懷、沛，還向成都，所過輒克。

昭和二年，倂東津輕郡瀧內村一部、東津輕郡造道村一部。 七年，倂東津輕郡大野村一部。 十四年，倂東津輕郡油川町。 廿六年，倂東津輕郡瀧內村。 廿九年，倂東津輕郡大野村。 卅年，倂東津輕郡筒井町、東津輕郡橫內村、東津輕郡東嶽村、東津輕郡高田村、東津輕郡濱館村、東津輕郡荒川村、東津輕郡新城村、東津輕郡奧內村、東津輕郡原別村。 卅一年，倂東津輕郡後潟村。 卅七年，倂東津輕郡野內村。

四三年二月，曼施坦因任德南軍司令，再佔哈爾科夫及別爾哥羅德於哈爾科夫一役，是為二戰中德軍反擊戰中至妙者也。四三年三月十四日，得橡葉騎士勳章。曼施坦因集其功力，獻策於德軍夏攻之計，然德軍未納。七月至八月，庫爾斯克大戰，德南軍初切入蘇軍縱深八十里，然戰車四軍後無力再北。是時，戰車大戰於南線，豪瑟党衛軍戰車二軍遭蘇軍羅特米斯托夫中將近衛戰車五軍，大敗，損兵折將。既是，曼施坦因之軍節節敗退。九月，敗走第聶伯河，蘇軍死傷亦重也。十月至次年元月，暫穩局勢，然元月末，蘇軍勢益猛，德軍西潰。二月中，違君命而令一一軍、四二軍計六師五萬六千餘人突圍切爾卡瑟。後，希特勒命其撤出。

帝至自蜀，道過其所，使祭之，且詔改葬。禮部侍郎李揆曰︰「龍武將士以國忠負上速亂，為天下殺之。今葬妃，恐反仄自疑。」帝乃止。密遣中使者具棺槨它葬焉。啟瘞，故香囊猶在，中人以獻，帝視之，悽感流涕，命工貌妃於別殿，朝夕往，必為哽欷。馬嵬之難，虢國與國忠妻裴柔等奔陳倉，縣令率吏追之，意以為賊，棄馬走林。虢國先殺其二子，柔曰︰「丐我死。」即并其女刺殺之，乃自剄，不殊，吏載置於獄，問曰︰「國家乎？賊乎？」吏曰︰「互有之。」乃死，瘞陳倉東郭外。

景祖曾於嘉靖三十六年於撫順諸處劫掠；三十八年向明外臣悔過而入貢焉。萬曆初為建州左衛督指揮，萬曆十一年，與其子顯祖塔克世赴古埒城欲降叛明之孫婿阿台，不意尼堪外蘭破城，縱兵屠之，景、顯二祖皆死之。清崇德元年四月乙亥朔十二日丙戌，太宗皇太極追尊為昌王，順治五年十一月辛酉朔五日乙丑，世祖福臨追諡之為翼皇帝，廟號景祖。

「傉檀曰：『吾今新牧貴州，懷遠安邇之略，為之若何？』（宗）敞曰：『涼土雖弊，形勝之地，道由人弘，實在殿下。段懿、孟禕，武威之宿望；辛晁、彭敏，秦、隴之冠冕；斐敏、馬輔，中州之令族；張昶，涼國之舊胤；趙昌、張穆、邊憲、文齊、楊班、梁崧、趙昌，武同飛、羽。』」（《晉書·禿髮辱檀載記》）

法輪功者，亦名曰法輪大法，法輪佛法，中華之氣功也。八十年代，華夏之民癡于氣功，全民上下乃成當時之風尚。一九九二年，有吉林長春之民李洪志者始立法輪功，弘真、善、忍之法，有典曰《轉法輪》，民漸信之，久而眾，為中共所忌，又數出命案，因指為邪。令有司禁之。其眾多系獄。然民間雜信者有之。或走他國以避刑罰。明慧網，法輪功所立網也。

四十七年，秦使左庶長王龁攻韓，取上黨。上黨民走趙。趙軍長平，以按據上黨民。四月，龁因攻趙。趙使廉頗將。趙軍士卒犯秦斥兵，秦斥兵斬趙裨將茄。六月，陷趙軍，取二鄣四尉。七月，趙軍筑壘壁而守之。秦又攻其壘，取二尉，敗其陣，奪西壘壁。廉頗堅壁以待秦，秦數挑戰，趙兵不出。趙王數以為讓。而秦相應侯又使人行千金於趙為反閒，曰：「秦之所惡，獨畏馬服子趙括將耳，廉頗易與，且降矣。」趙王既怒廉頗軍多失亡，軍數敗，又反堅壁不敢戰，而又聞秦反閒之言，因使趙括代廉頗將以擊秦。秦聞馬服子將，乃陰使武安君白起為上將軍。而王龁為尉裨將，令軍中有敢泄武安君將者斬。趙括至，則出兵擊秦軍。秦軍詳敗而走，張二奇兵以劫之。趙軍逐勝，追造秦壁。壁堅拒不得入，而秦奇兵二萬五千人絕趙軍後，又一軍五千騎絕趙壁閒，趙軍分而為二，糧道絕。而秦出輕兵擊之。趙戰不利，因筑壁堅守，以待救至。秦王聞趙食道絕，王自之河內，賜民爵各一級，發年十五以上悉詣長平，遮絕趙救及糧食。

一九四九年十月元日，在天安門城樓會之開國典也。一九五零暮，克林拜綏遠省委書記、軍區副政委、軍政委員會之副主席，革命軍二十三兵團之政委，以固民新政日勞。一九五一年八月，拜志愿軍二十三兵團之政委，九月元日率兵入朝戰，為保生之民共和國有力焉。一九五三年至一九六零年，克林為中共山西省委書記、省軍區政委，領首席，國家最高檢察署之檢察副長、黨組副書記，國家最高法院之副山長、黨組副書記，嘗為立和全新中國之法制、檢制、法司，做大事也。一九六一年至一九六七年為中共西北局書記處書記，為西北經濟建嘔心瀝血耶。

世或傳，二將約以門外植柳枝為記，以阻兵士。俟二將歸，練氏遣子孫門人，奔走全城以告鄉民。二將返營，則告眾卒曰：「吾等有昔受其大恩者，今居建州城內。明日城破，但見門楹植柳者，即其居所也，爾儕其不可犯之。」次日，城陷，唐軍見城內萬戶俱植柳，皆莫敢犯。無以覆命，恰建州城外某所，名曰「大州」，乃焚之，又盡殺城中雞犬，覆元宗曰：「火燒一州，雞犬不留」云爾，當屬小說家言矣。

父李培英為名師，育五子三女，李宗仁排行第二，幼家貧，務農也。年十八，入廣西陸軍小學。清宣統二年，涉同盟會支部，辛亥革命後，廣西陸軍小學改制，更為廣西陸軍速成學校，李宗仁始畢業於此。後以整軍實力，入廣州國民政府之孫文陣營，與白崇禧、黃紹竑合作，一統廣西，擁廣州國民政府。 歷北伐，領軍自湘北進至直隸省山海關，屢次參與中原大戰等國民黨內戰，亦苦心經營廣西。抗戰期間，使廣西將士聯以抗日，指揮多次大戰，於台兒莊大捷中，名震一時。
中國共產黨，略稱中共，一九四九年以降，中國唯一執政黨也。黨眾八千萬餘，次印度人民黨。以中國共產黨中央委員會爲黨首，中央委員會總書記爲黨魁，員一人。置政治局以關白其政，其下復置中央書記處。黨有軍，故置中央軍事委員會，以軍事委員會主席領諸軍事，員一人，設副職，無定員。置中央紀律檢查委員會，司彈劾理正，沙汰莠芷之事，以中央紀律檢查委員會書記領之，員一人。復有中央顧問委員會，不常置，唯黨有艱難，臨事而需，置之，無定員。每五歲，召行全國代表大會，審百官績效、省部臧否，舉中央委員會；紀檢委新員。

齊桓公諱小白。僖公子也。兄襄公無知。襄公亂性，兄弟各奔他國。小白奔莒，鮑叔牙傅之。襄公既遇弒，小白歸國即位。公以其兄糾在魯，恐爲患，遂發兵擊魯。魯人殺糾。糾下有管仲，爲公所獲，賴鮑叔牙得全，公拜之大夫，任以政事。復用鮑叔、隰朋、高傒修齊之政。桓公二年，滅郯。五年，伐魯，魯不敵，公與魯會盟於柯。七年，會諸侯於甄。桓公遂霸。二十三年，公救燕而伐山戎，親征。待燕公以禮，命其修貢於宗周。事聞，諸侯皆向之。二十八年，救衛，城楚丘。三十年春，楚王不修貢於中國，桓公伐之。楚屈完來見，公與完盟而去。《公羊傳》謂桓公尊王攘夷，王者也。夷，楚也。三十五年夏，受周天子所賜文武胙、彤弓矢、大路。四十二年，戎犯宗周，桓公命諸侯各發兵戍之。四十三年冬十月乙亥，薨。諸子爭位。置公屍於床凡六十七日，屍爛，蟲出於戶。至十二月辛巳夜，殮。謚曰桓。

國藩發水軍下東南，太平軍陷九江，安慶，敗官軍於廬州，繼陷漢陽，部下多歿於軍陣，國藩欲投水死，為僚屬所阻。國藩乃自省，以兵貴精不貴多故，蓄銳整軍，自請罪削職。尋與載福上武昌，賊見官軍勢盛，夜遁走，武昌復。詔署湖北巡撫，命東下擊賊。始有大勝，斃賊軍數萬，然至九江，為賊所困於鄱湖，艦船火燒，幾死，跳船而免難。復欲削職，庭上以不傷大局，宥之。

後漢，《公羊》仍為顯學，傳習不絕。然《左氏》、《榖梁》並起，馬鄭諸人，咸宗《左氏》，摒除《公羊》。而何邵公休者，獨有慧眼明智，以《公羊》為宗，閉門潛思數年，目不窺園，乃作《公羊傳注》，以救此經于萬一。然歷數至此，非人所能，漢亡，公羊遂微。至於六朝隋唐，學者唯知有此經而已，俱不傳焉。

昉好交結，獎進士友，得其延譽者，率多升擢，故衣冠貴遊，莫不爭與交好，坐上賓客，恒有數十。時人慕之，號曰任君，言如漢之三君也。陳郡殷芸與建安太守到溉書曰：「哲人云亡，儀表長謝。元龜何寄？指南誰託？」其爲士友所推如此。昉不治生產，至乃居無室宅。世或譏其多乞貸，亦隨復散之親故。昉常歎曰：「知我亦以叔則，不知我亦以叔則。」昉墳籍無所不見，家雖貧，聚書至萬餘卷，率多異本。昉卒後，高祖使學士賀縱共沈約勘其書目，官所無者，就昉家取之。昉所著文章數十萬言，盛行於世。

初沿舊不革，丞相總百揆，御史大夫貳之。太尉司兵馬，不常置，後廢。及武帝伐匈奴，以軍機要務，置大將軍，得以內廷決事，丞相及以下摒於外。少府屬官尚書，本掌皇帝文墨，內廷立，故尚書權日大。武帝崩後，昭帝幼，霍光以大司馬大將軍領尚書事，總攝國事。光以下，皇帝或與尚書決事，或委於外戚，皆加將軍號行事。哀帝間，丞相三分，稱大司馬、大司徒、大司空，為三公。有曰：士之權不過尚書。

十一年，瑪竇並明堅准入居廣東肇慶。時瑪竇以為華人崇佛，乃稱自天竺來，剃髮，衣袈裟，語廣東吏民曰：「吾等自西來，欲居中國，侍天主而終。」瑪竇不言佈教之事，以防被逐。又攜歐洲書物，華人大奇。初抵中華，瑪竇驚文物之盛，曰：「中華之偉盛，除未奉天主，實無敵於世……中華非一國也，乃一天下也……柏拉圖烏托邦，實存於中土乎！」又觀中國醫、算、星相、物理之學，知華人向不重格致之學也。

初，齊明帝旣廢郁林王，始爲侍中、中書監、驃騎大將軍、開府儀同三司、揚州刺史、錄尚書事，封宣城郡公，加兵五千，使昉具表草。其辭曰：「臣本庸才，智力淺短。太祖高皇帝篤猶子之愛，降家人之慈；世祖武皇帝情等布衣，寄深同氣。武皇大漸，實奉詔言。雖自見之明，庸近所蔽，愚夫一至，偶識量己，實不忍自固於綴衣之辰，拒違於玉幾之側，遂荷顧托，導揚末命。雖嗣君棄常，獲罪宣德，王室不造，職臣之由。何者？親則東牟，任惟博陸，徒懷子孟社稷之對，何救昌邑爭臣之譏。四海之議，於何逃責？陵土未乾，訓誓在耳，家國之事，一至於斯，非臣之尤，誰任其咎！將何以肅拜高寢，虔奉武園？悼心失圖，泣血待旦。寧容復徼榮於家恥，宴安於國危。驃騎上將之元勳，神州儀刑之列岳，尚書是稱司會，中書實管王言。且虛飾寵章，委成禦侮，臣知不愜，物誰謂宜。但命輕鴻毛，責重山岳，存沒同歸，毀譽一貫。辭一官不減身累，增一職已黷朝經。便當自同體國，不爲飾讓。至於功均一匡，賞同千室，光宅近甸，奄有全邦，殞越爲期，不敢聞命，亦願曲留降鑒，卽垂聽許。鉅平之懇誠必固，永昌之丹慊獲申，乃知君臣之道，綽有餘裕，苟曰易昭，敢守難奪。」帝惡其辭斥，甚慍，昉由是終建武中，位不過列校。

冬十月丁巳，晉籍談荀躒帥九州之戎及焦瑕溫原之師，以納王于王城。庚申，單子劉蚠以王師敗績于郊，前城人敗陸渾于社。十一月乙酉，王子猛卒，不成喪也。己丑，敬王卽位，館于子旅氏。十二月庚戌，晉籍談荀躒賈辛司馬督帥師軍于陰于侯氏于谿泉次于社。王師軍于氾于解，次于任人。閏月，晉箕遺樂徵右行詭濟師取前城，軍其東南。王師軍于京楚。辛丑，伐京，毁其西南。

雍占六子琳安，雍正三年(一七二五年)封奉恩將軍，乾隆十一年(一七四六年)卒。琳安長子碩安，十二年(一七四七年)襲奉恩將軍，二十五年(一七六零年)卒。碩安長子祿增，是年襲奉恩將軍，嘉慶八年(一八零三年)卒。祿增長子廉聰，是年襲奉恩將軍，道光元年(一八二一年)卒。廉聰次子成福，是年襲奉恩將軍，十七年(一八三七年)緣事革退之。

二〇〇〇年十一月十二日，本屆主辦城於上屆主辦城韓國釜山選之。亞洲奧林匹克理事會之四十一成員，自四候選城選一。其選分三回，每回票至少者除之。首回印度新德里僅二票被除，次回卡塔爾多哈獲票逾半，共二十二票，馬來西亞吉隆坡十三，中國香港六。依選例有票逾半者即當選，其選遂終。多哈獲勝於次回，乃得西亞諸國共舉，故票多自於彼。吉隆坡及香港皆失望，因時人以為彼等勝算甚高。吉隆坡更曰謬甚，謂多哈憑其國富庶之助而勝耳。

宋光宗循道憲仁明功茂德溫文順武聖哲慈孝皇帝諱惇，孝宗第三子也。出成穆皇后郭氏。隆興元年，封恭王。莊文太子愭薨，乾道七年二月，孝宗立王為太子。宗室諸王外鎮。四月，授臨安判事，尋遷臨安尹。在任有治績，孝宗嘉之。淳熙十四年冬十月，高宗皇帝崩，孝宗降詔服喪，以太子領政。太子數辭不受，卒聽聖旨。淳熙十六年春正月，孝宗內禪位於帝。夏五月，詔百官丞相以下，月朝太上皇帝於重華宮。是月，出幣二十三萬緡振臨安貧民。秋八月，以恭州為重慶府，恭，帝之舊藩，故升之。即今重慶市也。是月，金人遣使來賀即位。冬十一月，改元紹熙。以黃裳為皇子擴師。

武漢氣濕雨足，是為「亞熱帶季風氣候」也。陰曆臘月之溫極低，謂「數九寒冬」，共九九。民謠曰：「一九二九不出手，三九四九河上走，五九六九沿河望柳，七九開河、八九雁來，九九又一九，耕牛遍地走」。風雪常見三九之時也。陰曆六月反之，謂之「伏旱」，共三伏。盛夏三伏之時，暑酷且悶，中國之「三大火爐」「四大火爐」「七大火爐」皆見其名，故武漢多氣躁之人也，氣候為之矣。陰曆五月多梅雨。七月流火，溫始降，十月凉。
初戰，泰使若干惠為右軍，與中軍破西兵，逐北數里。是時，東軍士有盜殺驢者，軍令應死。歡弗殺，將至并州決之。明日，復戰，奔西軍，告歡所在。泰募銳三千，皆執短兵，配大都督賀拔勝以攻之。東眾潰，歡失馬，赫連陽順下馬以授歡，與蒼頭馮文洛扶上，俱走，從者步騎六七人。追騎至，親信都督尉興敬曰：「王去矣，興敬腰邊百箭，足殺百人。」歡勉之曰：「事濟，以爾為懷州；若死，則用爾子。」興敬曰：「兒小，願用兄。」許之。興敬鬭，矢盡而死。勝識歡於行間，執槊與十三騎逐之，馳數里，槊刃垂及，呼曰：「賀六渾，賀拔破胡必殺汝！」歡氣殆絕，劉洪徽從旁射勝，中其二騎。勝槊將中歡，段韶從傍馳馬引弓反射，一箭橫射勝馬，斃之，歡遂免。勝歎曰：「今日不執弓矢，天也！」

崔休字惠盛，清河郡武城人也。世為大族。休妹，魏孝文帝之嬪也。休與宋弁、邢巒之輩相交遊，孝文帝嘗以禮遇之。帝南伐，以休為尚書左丞留後。尋除渤海太守，所在有治聲，時有張吾貴者，山東大儒也，從學者漸眾，休乃設食接風，待使肄業而還。儒者稱之。休與諸王密交，孝文帝惡之，免官，尋拜河南尹。官及度支、七兵、殿中尚書，休為宰輔久，同僚咸重之。休與公卿相婚媾，既得志，頗以勢陵人，朝臣憚之。正光四年卒，贈車騎將軍、尚書僕射、冀州刺史，諡文貞。休九子，枝葉繁盛，號曰清河大房。弟夤，早卒，其後為清河小房。

秋乃號大母（Granma），始創亞利亞者也。本仕於姬屋，年十六去其手套，知名於世，十四年間無人可敵。然秋乃好寧靜，形役終日，不得其心。遂立亞利亞公司，以隨興渡日。時錄一二人。又十六年，艾莉西亞去手套，遂以亞利亞公司託艾莉西亞，自隱於城崎村，村在山林之間。時為客於亞利亞，燈里等嘗詣求教，對曰：「為事而好之，無不成也。」其以四十六歲身退，為至老者矣。

漢興，天下初定，至景帝時，公羊壽乃與齊人胡母子都著於竹帛，傳習天下。董仲舒者，亦從壽處得習經傳，司馬遷曾從之學《春秋》焉。仲舒上書武帝，曰「天人三策」，言天人感應、春秋孔子之法，武帝大喜，遂廢百家，獨尊儒術，以公羊立於學官，為最尊之經。又公孫弘學《春秋》說，以《公羊》之義為宗，干武帝，至於丞相。於是天下鄉風，公羊之學大盛，學之者，若马宫、左咸之徒，至於卿相。天下咸以《春秋》大義為論事之據，以《春秋》為孔子為漢室製作之法。而讖緯、陰陽、災異之說遂興焉。

會其父道子醉生夢死，元顯廢其權而官以虛位，自掌朝柄，生殺皆從其所好，朝廷苦其行。復發三吳佃民移京充役，民苦其行。孫恩遂乘隙興亂。朝廷以元顯討之，不利。時道子居東府，元顯邸西府，由是西府客云集而東府客獸散。其擅權若此，宵小進媚，輒號之英傑，由是忠言斷路，矜位小人。復聚斂無度，國庫爲虛。尋加尚書令。孫恩圍建康，元顯據戰不利，茍得全。桓玄在鎮，遺書司馬道子，謂之相而虐。元顯覽其書，大懼，納張法順謀，將興兵討玄，遣法順伺劉牢之，牢之色異，法順勸誅之。牢之，元顯所素重，竟不從。及桓玄次潯陽，檄討元顯，京師戒嚴，元顯征，方登舟而玄軍大至，退屯國子學堂，翌日玄軍破宣陽門，眾人驚走，劉牢之降。乃奔相府，就擒於玄，玄付之廷尉，與子彥璋并遇害，年二十。恭帝踐祚，諡曰忠。

張旭字伯高，蘇州吳人也。善書，尤精於草，人號之草聖。旭承技於其舅。溯其源流，則智永、虞世南也。旭性嗜酒。每醉後，號呼狂走，索筆揮灑，變化無窮，若有神助。時人呼曰張顛。嘗仕為常熟尉。崔邈、顏真卿承其法。杜甫作《飲中八仙》歌，列旭其一。或云，有公孫大娘者，善舞劍，旭目之，遂因書草。然此說無他典相佐，故或為杜撰。

大英百科者，百科全書也。主纂者十九，而所與博士，計有四千耳。所收廣博，有識之士，多欲閱之。一七六八年，始成於愛丁堡，爾後屢新之，迄今十有五版耳。數百年間，莫之能敵，天下言百科者，必先大英，故得利甚豐。然近世十數年，互聯網興，微軟百科、維基大典繼起，索文益便，所費益微，大英相形見絀，亟圖革新，出光碟版，復置網上，以便眾人，然勝負未可知也。

徽宗立，以龍圖閣直學士知開封府。前尹以刻深為治，純禮曰：「寬猛相濟，聖人之訓。今處深文之後，若益以猛，是以火濟火也。方務去前之苛，猶慮未盡，豈有寬為患也。」由是一切以寬處之。中旨鞫享澤村民謀逆，純禮審其故，此民入戲場觀優，歸途見匠者作桶，取而戴於首曰：「與劉先主如何？」遂為匠擒。明日入對，徽宗問何以處之，對曰：「愚人村野無所知，若以叛逆蔽罪，恐辜好生之德，以不應為杖之，足矣。」曰：「何以戒後人？」曰：「正欲外間知陛下刑憲不濫，足以為訓爾。」徽宗從之。

《神異經‧西北荒經》云：「西北有獸焉，狀似虎，有翼能飛，便勦食人。知人言語。聞人鬥，輒食直者；聞人忠信，輒食其鼻；聞人惡逆不善，輒殺獸往饋之：名曰窮奇。亦食諸禽獸也。」其說當衍自〈海內北經〉說。後注《神異經》者別引本云：「窮奇似牛而狸尾，尾長曳地，其聲似狗，狗頭人形，鉤爪鋸牙。逢忠信之人，齧而食之；逢姦邪則擒禽獸而伺之。」又近〈西山經〉說。

日本軍既寇朝鮮，不旬月，連下京城、平壤，旦夕且渡鴨綠江。日本軍素殘酷，所過無不屠破，朝鮮人口見害者無慮百萬，村落多為墟壟。諸將皆暴虐，務求軍功，爭屠百姓，割首以充馘獲，尤以加藤清正、小西行長為最。三成素與行長父隆佐善，遂誇行長功而隱其劇惡，並錄諸將暴行，手書欲以聞秀吉。書既成，畏諸將察，乃自結赤絲於封皮，命人懷之走歸日本。未幾，書為清正所得，大怒。示之諸將。於是，諸將多惡三成。

新井白石諱君美，白石其號也。通史而知輿地，又奉朱子之說，曉辭章、言語之學。明暦三年生。 嘗爲六代将軍德川家宣之侍講。與側用人間部詮房共執幕政之柄。夫正德之治者，白石擔其一翼矣。家宣既歿，擁立七代將軍家繼，輔佐之。後家繼夭折，而八代将軍吉宗執柄。白石失勢，乞骸骨。老而勤著述。享保十年歿。

孔子自衛返魯，修明文獻，本願述而不作。然西狩獲麟，端門授命，天降赤書，命曰：「趍作法，孔聖沒，周姬亡，彗東出，秦政起，胡破術，書記散，孔不絕。」孔子感意，知己將歿而學恐無傳，乃發諸記注，得百三十國之寶書。乃據魯史，立新經，筆則筆，削則削，文成數萬，其旨數千，為後世製法，曰《春秋》。而授之以子夏，子夏授《春秋》予齊人公羊子名高，公羊子乃約聖賢意，為《春秋》作「傳」，以明大義微言，製作之法，遂成《春秋公羊傳》。

夫英國之君，世代忠於教會。迨亨利八世間，始有大變。亨利因其后無子，欲廢之而另妻婢女，遂請准於教皇。然其后凱瑟琳為西班牙之公主，而其時西國勢盛，教皇不敢忤，遂拒其議。亨利聞而大怒，乃假國會之手，去教皇任免主教之權，自是舉國教會，咸忠國王，並易名聖公會耳。越二世，其女瑪利繼立，詔復舊教，大戮新教之徒，民痛病之。迨瑪利崩，其妹伊利莎伯踐祚，國人因恨瑪利之暴，去舊教而復新教之聲益盛，女王遂從民意，由是舊教一蹶不振。

自忠既殉，寇見伏屍中上將銜者，不知為誰，於衣底得鋼筆，見銘文，赫然「張自忠」三字也。寇敬其忠，殮而葬之。三十八師師長黃維綱聞，遣勇奪柩以歸。後二日，以上將禮重殮，沿江轉奉陪都。蔣中正率五院親往迎靈，撫棺痛哭。國民政府追贈二級上將，葬諸雨臺山，馮玉祥欽其忠，仿故明督相史可法事，植梅山上，改名曰梅花山。夫人李氏，聞夫逢難，絕食七日以殉，與同葬焉。

致和元年，泰定帝崩，燕帖木兒受武宗舊恩，謀立武宗子周王和世㻋，惟周王在漠北，不能速至，乃代立懷王圖帖睦爾，改元天曆。是年九月，上都丞相倒剌沙立泰定子阿速吉八，興軍南下。為燕帖木兒所敗，齊王月魯帖木兒、東路蒙古元帥不花帖木兒圍上都，倒剌沙降，兩都平。尋加燕帖木兒答拉罕號，世襲罔替。封太平王，賞賜百般。至順元年，復以燕帖木兒功偉，獨尊之，一切中書政務，悉聽總裁。闊徹伯、脫脫木兒等惡其勢大，欲除之，或以其謀告燕帖木兒，皆伏誅。
周公卒，子伯禽固已前受封，是為魯公。魯公伯禽之初受封之魯，三年而後報政周公。周公曰：「何遲也？」伯禽曰：「變其俗，革其禮，喪三年然後除之，故遲。」太公亦封於齊，五月而報政周公。周公曰：「何疾也？」曰：「吾簡其君臣禮，從其俗為也。」及後聞伯禽報政遲，乃嘆曰：「嗚呼，魯後世其北面事齊矣！夫政不簡不易，民不有近；平易近民，民必歸之。」

軒轅之時，神農氏世衰。諸侯相侵伐，暴虐百姓，而神農氏弗能徵。於是軒轅乃慣用干戈，以徵不享，諸侯咸來賓從。而蚩尤最為暴，莫能伐。炎帝欲侵陵諸侯，諸侯咸歸軒轅。軒轅乃修德振兵，治五氣，蓺五種，撫萬民，度四方，教熊羆貔貅貙虎，以與炎帝戰於阪泉之野。三戰，然後得其志。蚩尤作亂，不用帝命。於是黃帝乃徵師諸侯，與蚩尤戰於涿鹿之野，遂禽殺蚩尤。而諸侯咸尊軒轅為天子，代神農氏，是為黃帝。天下有不順者，黃帝從而徵之，平者去之，披山通道，未嘗甯居。

盧象，字緯卿。汶水人。本范陽人也。居江東。性雅而不素。歷官校書郎、左拾遺、膳部員外郎。名聞於秘閣。天寶喪亂，陷於賊，偽仕安祿山。因貶果州長史、永州司戶參軍。遷吉州長史。起爲主客員外郎。道病，卒於武昌。有集二十卷。佚。《全唐詩》存其詩一卷。象工詩，與王維、崔顥并稱。復與李白、賀知章、李欣相交游。

吳既赦越，越王句踐反國。欲使范蠡治國政，蠡對曰︰「兵甲之事，種不如蠡；鎮撫國家，親附百姓，蠡不如種。」於是舉國政屬大夫種，而使范蠡與大夫柘稽行成，為質於吳。二歲而吳歸蠡。句踐自會稽歸七年，撫循其士民，士民欲用以報吳。大夫逢同諫曰︰「國新流亡，今乃復殷給，繕飾備利，吳必懼，懼則難必至。且騺鳥之擊也，必匿其形。今夫吳兵加齊、晉，怨深於楚、越，名高天下，實害周室，德少而功多，必淫自矜。為越計，莫若結齊，親楚，附晉，以厚吳。吳之志廣，必輕戰。是我連其權，三國伐之，越承其弊，可克也。」句踐曰︰「善。」居二年，吳王將伐齊。子胥諫曰︰「願王釋齊先越。」吳王弗聽，遂伐齊，敗之艾陵，擄齊高、國以歸。讓子胥。子胥曰︰「王毋喜。」王怒，子胥欲自殺，王聞而止之。越大夫種曰︰「臣觀吳王政驕矣，請試嘗之貸粟，以卜其事。」請貸，吳王欲與，子胥諫勿與，王遂與之。太宰嚭數與子胥爭越議，因讒子胥，王使人賜子胥屬鏤劍以自殺。於是吳任嚭政。

安徽，簡稱皖，中國東南一省也。因安慶、徽州二府而得名。北為黃淮平原，明太祖故里位於斯。有淮水，為古四瀆也。皖地有城曰阜陽，為故潁州，口眾，又有煤鐵之利。中處黃山之陽，淮水之陰。長江經之，沃野千里，名為巢蕪盆地，乃南京之米倉。大城合肥居其北。其重鎮蕪湖，亦稻米交市之地也。南位黃山之陰，多崇山峻嶺，文風鼎盛，鴻儒輩出。

虞卿欲以信陵君之存邯鄲為平原君請封。公孫龍聞之，夜駕見平原君曰：「龍聞虞卿欲以信陵君之存邯鄲為君請封，有之乎？」平原君曰：「然。」龍曰：「此甚不可。且王舉君而相趙者，非以君之智能為趙國無有也。割東武城而封君者，非以君為有功也，而以國人無勳，乃以君為親戚故也。君受相印不辭無能，割地不言無功者，亦自以為親戚故也。今信陵君存邯鄲而請封，是親戚受城而國人計功也。此甚不可。且虞卿操其兩權，事成，操右券以責；事不成，以虛名德君。君必勿聽也。」平原君遂不聽虞卿。

一七六二年至一七六六年，其父受聘於大主教施拉頓巴赫（Schrattenbach），偕其及姊娜內兒遊，一七六三年六月九日至慕尼黑，轉之維也納，始長演於歐洲，巡迴於主要城市：慕尼黑、奧格斯堡、曼海姆、法蘭克福、布魯塞爾、巴黎、倫敦、海牙、阿姆斯特丹、第戎、里昂、日內瓦、洛桑。聞者深致之，更博名於樂界矣。途晤蕭伯特於巴黎，訪巴赫子於倫敦，始知新發之鋼琴、義大利歌劇、並識交響曲之構也。

二十三年，達從太祖渡江，北上安豐，馳援為張士誠所攻之韓林兒、劉福通，友諒則對太祖攻之，進逼洪都也。七月，太祖親引兵迎擊，戰於鄱陽湖。戰鬥始，友諒在兵與財上佔優也，其有兵六十萬，巨艦數十艘，太祖有二十萬人，且盡小舟也。第一日戰，達身先諸將，指揮將士勇鬥，破其前鋒，斬千五百人，獲巨艦一艘，軍威大振。陳友諒兵死戰，徐達之船焚起，其奮然撲滅，又堅持戰也。後，帝遣船救之，徐達力戰，遂擊走賊，從險中出也。過此日之戰後，太祖見其兵上下一心，士氣騰踴，有敗友諒之握，但恐張士誠襲其後，乃命徐達還守應天焉。徐達還應天，戒飭士卒，嚴加防守，使張士誠不敢動，太祖由是得解憂，力攻友諒，取鄱陽湖之勝，盡殲其軍六十萬。

鷹化為鳩︰鷹，蟄鳥也，鷂鸇之屬；鳩，即今之布穀。《章龜經》曰：「仲春之時，林木茂盛，又喙尚柔，不能捕鳥，瞪目忍饑，如痴而化，故名曰鸤鳩。」《王制》曰：「鳩化為鷹，秋時也。」此言鷹化為鳩，春時也。以生育肅殺氣盛，故鷙鳥感之而變耳。孔氏曰：「化者，反歸舊形之謂。」故鷹化為鳩，鳩復化為鷹，如田鼠化為鴽，則鴽又化為田鼠；若「腐草為螢」，「雉為蜃」，「爵為蛤」，皆不言化，是不再複本形者也。

侯音、衛開等以宛叛，德將所領與曹仁共攻拔之，斬音、開，遂南屯樊城，討關羽。樊下諸將以德兄在漢中，頗疑之。德常曰：「我受國恩，義在效死。我欲身自擊羽。今年我不殺羽。羽當殺我。」後親與羽交戰，射羽中額。時德常乘白馬，羽軍謂之「白馬將軍」，皆憚之。仁使德屯樊北十里，會漢水暴溢，淹其營，德與諸將避水上堤。羽乘船攻之，以大船四面射堤上。德被甲持弓，箭不虛發，自平旦力戰至日過中。羽攻益急，矢盡，短兵接戰。德謂督將成何曰：「吾聞良將不怯死以苟免，烈士不毀節以求生。今日，我死日也。」戰益怒，氣愈壯，而水浸盛，吏士皆降。德與麾下將一人，五伯二人，彎弓傅矢，乘小船欲還仁營。水盛船覆，失弓矢，獨抱船覆水中，為羽所得，立而不跪。羽謂曰：「卿兄在漢中，我欲以卿為將，不早降何為焉？」德罵羽曰：「堅子，何謂降也！魏王帶甲百萬，威振天下。汝劉備庸才耳，豈能敵邪？我寧為國家鬼，不為賊將也。」遂為羽所殺。操聞而悲之，為之流涕，封其二子為列侯。子會，勇烈有父風，為中衛將軍。

古者言，太白在本輪上，體小光盛；在本輪下，體大光淡；在左右體，不甚大，而光甚盛。今如圖解之：在高，于時為朢，其體遠，則見小，全透其光，故盛也；在庳，于時為晦，不可得見，晦朔左右去地為近，則體見大哉，生明，故稍淡也；在左右為上下弦，所見半體，故不甚大，遠近之間，又見半光，故甚盛也。
永曆十五年春正月，帝在緬甸。成功傳令大修船隻，聽令出征，召將士議攻臺。然眾將士多反其意，僅馬信、陳永華、協理五軍戎政楊朝棟揣摩等支持。成功議取臺灣，克之；語在開闢紀。十二月，以熱蘭遮城為安平鎮，改名王城；建桔秩門，志故土也；赤崁城為承天府；總曰東都。設府一、縣二。以楊朝棟為承天府尹，祝敬為天興知縣，莊之列為萬年知縣。澎湖別設安撫司。各戍重兵。以周全斌總督南北諸路。已而楊朝棟、祝敬有罪，殺之，以鄭省英為府尹，黃安守安平。率何斌、馬信、楊祥、蕭拱辰等，帶銃手三百、牌手三百、弓手三百，巡視番社，錫以煙布。番酋大悅，率眾歸誠，聽約束。既歸，大會諸鎮。成功曰：「為治之道，在於足食。足食之後，乃可足兵。今賴皇天之靈、諸將之力，克有茲土，豈敢為宴安之計？然而食之者眾，作之者寡，倘一旦匱餉，師不宿飽，則難以固邦家。今臺灣土厚泉甘，膏壤未闢，當用寓兵於農之法，庶可以足食而後足兵。然後觀時而動，以謀光復也。」黃安曰：「開疆闢土，創業萬世，諸將自當遵行。但其法何如？願垂明教。」成功曰：「夫法古者可以制宜，明時者可以圖治。古者量人受田，量地取賦。至商雖變為井田，亦行九一之法。周代因之，鄉出師徒，里出車馬，兵民無分。及秦始廢井田，後代不改，故兵自為兵，民自為民，籌餉轉輸，屢為國患。故善為將者不得不行屯兵之法；如充國之屯羌中，諸葛之屯斜谷，姜維之屯漢中，杜預之屯襄陽，而後戰無乏糧，守無饑色。若夫元代之分地立法，太祖之設衛安軍，乃天下已平，恐虛糜空乏，故為農者七，為兵者三，非無故也。今臺灣為新創之地，雖僻處海濱，安敢忘戰？故行屯田之法，僅留勇衛、侍衛二旅以守安平、承天，餘鎮各按分地，分赴南北開墾，使野無曠土，而軍有餘糧。三年之後，乃定賦稅。農隙之時，訓以武事，俾無廢弛。有事則執戈以戰，無事則負耒而耕，而後可以圖長治也。」諸將皆聽命而行。於是五軍、果毅各鎮赴曾文溪之北，前鋒、後勁、左衝各鎮赴二層行溪之南，各擇地屯兵，插竹為社，斬茅為屋，而養軍無患。

三十五年五月，國民政府軍事委員會改之為國防部，應欽受陳誠等所排，失參謀總長與陸軍總司令兩重職，而由陳誠與白崇禧分領參謀總長與國防部長，應欽僅為區區之重慶行營主任一職焉。六月，為蔣中正遣往美利堅，領聯合國安理會軍事參謀團中國代表團團長，一年多後，以國內剿共陣急，其奉詔還為總統府戰略顧問委員會主委也。

聖誕節，或曰耶誕節，基督教慶聖子耶穌基督降生之節也。節期公曆十二月廿五日，基督教會多禮拜於前夕，是稱平安夜，次日則慶祝。然基督教一大分支東正教定節公曆一月七日。福音書載，耶穌母馬利亞受聖神所感得孕，生之於伯利恆，時彼與夫約瑟往登籍途中。按其教之說，耶穌乃猶太教預言之彌賽亞，蓋伯利恆即大衛王之鄉，與預言合焉。

抽氣過濾法者，濾液之法也，蓋以二部之器，合而為之。上為漏斗，下為燒瓶，因布氏始創故，俱以為名。漏斗之內，置有濾紙，濾紙之上，納有溶液。燒瓶側，有駁口，可接抽氣之器，若水流真空幫浦等，以空其內。由是上方之壓益甚，液遂下滲，而固態之物，則留其上，過濾乃成。實驗之時，定之以鉗，防搖以免敗事。

艾莉西亞號雪白（Snow White），營亞利亞者也。金髮藍眼，髮長委地，結辮於後。師從大母，年十五去手套，至幼者矣。性慈愛，得秋乃之長，凡事皆樂之，常言「啊啦啊啦」。熟習史地民俗，善槳法，無欠無餘，故客多指艾莉西亞領之，親抵亞利亞雇之者亦不鮮。幼友於晃，常共出遊。晃欲為領航士，隨之而後越之。與晃、雅典娜齊名，合稱三大水精靈。燈里既去手套，以亞利亞公司託燈里，仕於領航士協會。

地圖之製初始於石器之時，先於文、書之法。地圖之雛見於土爾其南安納托利亞之域，溯於公元前六千年。地圖以格致現於今，然神於古也。古之地圖，繫天、地、人於一。如中古基督界之「T-O地圖」，置其聖地耶路撒冷於中，其喻天下皆上帝之軀體也。中華之地圖，始於先秦，見載於《左傳》《山海經》。時西周立，周召公繪圖以建洛邑。《周官》曰：「地訟，以圖正之。」是故地圖之用封邦建國於是時。《管子》曰：「凡兵主者，要先審之地圖」「行軍襲邑，舉錯知先後，不失地利。」《戰國策》亦載荊軻進地圖於秦王以刺之之事。晉裴秀作《禹貢地域十八篇》，創「製圖六體」，奠中華地圖之基。

駕校，一稱駕訓班，所以課御車之術及行路規範者也。駕校卒業，乃授行照。當其就學，有司機經練者作之師。生徒擇修所宜，或轎車，或卡車，或有軌電車等。既報名，先誨法規，及道途禮節，使周知安全之要、強應變之心。而後，講習路況，俾生徒於車速之掌控、道路之選取，得其訣要，而有備焉。次，教以行車、行人對待之理，訓夜間駕駛之藝，使能預悉變端，得善保全。終之，諭車禍之所以然，於諸種道路之應急有所預備，使足以避除障害，改良能事。

金農，字壽門、司農、吉金，號冬心先生、稽留山民、曲江外史、昔耶居士。清書畫家，浙江杭州府仁和縣人也，好遊歷，久居揚州。少年受業於何焯，與丁敬等交，乾隆元年為薦博學鴻詞科，入京未試而返。，揚州八怪，農在其列。 博學多才，善詩、古文，精鑒別金石、書畫；工隸書，書法淳樸，楷書自創一格，具隸意，稱漆書；亦能篆刻，得秦漢法；年五十後始畫竹、梅、鞍馬、佛像、人物、山水。尤精墨梅。具造詣新奇，筆墨樸質，別開蹊蹺；所作梅花，枝多花繁，生機勃發，古雅拙樸。 作：《東萼吐華圖》、《空捍如灑圖》、《臘梅初綻圖》、《玉蝶清標圖》、《鐵軒疏花圖》、《菩薩妙相圖》、《瓊姿俟賞圖》等。著述有《冬心詩鈔》、《冬心隨筆》、《冬心畫梅題記》、《冬心畫馬記》、《冬心雜著》。

馬一浮，單名浮，字一浮。號湛翁，晚號蠲叟，蠲戲老人，浙江紹興人也，漢會稽太守馬稜之後，高祖俊生，徽州知府，父廷培，字冠臣。四川省仁壽知縣。光緒十年生于成都。 光緒十三年，父廷培之庶母饒氏卒，廷培請赴紹興奔喪，屢極言，竟不許，廷培無奈何，去烏紗衣冠，逕自歸越，時一浮方五歲。 翌年，廷培乃請閭里先生授業一浮，不逾日，先生自辭不勝其才，乃去之。 光緒二十年甲午冬十一月，一浮中紹興縣試第一，同列者周樹人、作人皆不及，時山陰湯壽潛大異其才，遂以女妻之，時年十八。光緒二十九年，任駐美使館留學生監督公署秘書，赴美，三十年，偶得馬克思資本論，乃大喜曰：今下午得英譯本馬格士《資本論》一冊，此書求之半年矣，今始得之，大快，大快！勝服仙藥十劑，予病若失矣！遂能通東西，明華夷。一浮遊學于美，濡染民主，時清廷威儀盡失，復加民以暴政，浮見洋務生規章仍書“效忠朝廷”云云，拂袖曰：至於今日，苟尚有一點人血者，尚忍作此語耶？因又念此種崇拜暴主政體，天賦之賤種，直不足與語也。哀哉，我同胞乎！入自由國，受自由教育，而奴性之堅牢尚如是，吾族富有豸耶！又首推德國哲學，以其體制完備，嚴謹翔實故，嘗比之于漢魏古文。今或有以希臘史詩為歐陸文學之風雅頌者，一浮其第一人也。既通西學，浮乃致用于己，始開漢學反思之道。光緒三十三年，以今之西學，頭緒不清，本源不正，或有稍解，即自為聖賢而欲化眾人，故倡“輔西學以吾儒宗”。 一浮嗜書成癖，既欲求會諸道，乃自遷于杭州廣化寺，就文瀾閣，遍覽閣中四庫全書，或云一浮讀破萬卷，縱為附會，亦可見其用力之深。江陰劉半農有言：此間有馬處士一浮，其人無書不讀，不慧曾兩次相見，談論娓娓，令人忘饑也！

按黃帝為法，數有十等。及其用也，乃有三焉。十等者，謂「億、兆、京、垓、秭、壤、溝、澗、正、載」也。三等者，謂「上、中、下」也。其下數者，十十變之。若言十萬曰億，十億曰兆，十兆曰京也。中數者，萬萬變之。若言萬萬曰億，萬萬億曰兆，萬萬兆曰京也。上數者，數窮則變。若言萬萬曰億，億億曰兆、兆兆曰京也。